text:
मैथिलीमे गजल आ एकर संरचना-धीरेन्द्र प्रेमर्षि
रूप-रङ्ग एवं चालि-प्रकृति देखलापर गीत आ गजल दुनू सहोदरे बुझाइत छैक। मुदा मैथिलीमे गीत अति प्राचीन काव्यशैलीक रूपमे चलैत आएल अछि, जखन कि गजल अपेक्षाकृत अत्यन्त नवीन रूपमे। एखन दुनूकेँ एकठाम देखलापर एना लगैत छैक जेना गीत-गजल कोनो कुम्भक मेलामे एक-दोसरासँ बिछुड़ि गेल छल। मेलामे भोतिआइत-भासैत गजल अरबदिस पहुँचि गेल। गजल ओम्हरे पलल-बढ़ल आ जखन बेस जुआन भऽ गेल तँ अपन बिछुड़ल सहोदरकेँ तकैत गीतक गाम मिथिलाधरि सेहो पहुँचि गेल। जखन दुनूक भेट भेलैक तँ किछु समय दुनूमे अपरिचयक अवस्था बनल रहलैक। मिथिलाक माटिमे पोसाएल गीत एकरा अपन जगह कब्जा करऽ आएल प्रतिद्वन्दीक रूपमे सेहो देखलक। मुदा जखन दुनू एक-दोसराकेँ लगसँ हियाकऽ देखलक तखन बुझबामे अएलैक-आहि रे बा, हमरासभमे एना बैर किएक, हम दुनू तँ सहोदरे छी! तकरा बाद मिथिलाक धरतीपर डेगसँ डेग मिला दुनू पूर्ण भ्रातृत्व भावेँ निरन्तर आगाँ बढ़ैत रहल अछि।
गीत आ गजलक स्वरूप देखलापर दुनूक स्वभावमे अपन पोसुआ जगहक स्थानीयताक असरि पूरापूर देखबामे अबैत अछि। गीत एना लगैत छैक जेना रङ्गबिरङ्गी फूलकेँ सैँतिकऽ सजाओल सेजौट हो। मिथिलाक गीतमे काँटोसन बात जँ कहल जाइछ तँ फूलेसन मोलायम भावमे। एकरा हम एहू तरहेँ कहि सकैत छी जे गीत फूलक लतमारापर चलबैत लोककेँ भावक ऊँचाइधरि पहुँचबैत अछि। एहिमे मिथिलाक लोकव्यवहार एवं मानवीय भाव प्रमुख भूमिका निर्वाह करैत आएल अछि। जाहि भाषाक गारियोमे रिदम आ मधुरता होइत छैक, ओहि भूमिपर पोसाएल गीतक स्वरूप कटाह-धराह भइए नहि सकैत अछि। कही जे गीतमे तँ लालीगुराँसक फूलजकाँ ओ ताकत विद्यमान छैक जे माछ खाइत काल जँ गऽरमे काँट अटकि गेल तँ तकरो गलाकऽ समाप्त कऽ दैत छैक।
गजलक बगय-बानि देखबामे भलहि गीतेजकाँ सुरेबगर लगैक, एहिमे गीतसन नरमाहटि नहि होइत छैक। उसराह मरुभूमिमे पोसाएल भेलाक कारणे गजलक स्वभाव किछु उस्सठ होइत छैक। ई कट्टर इस्लामीसभक सङ्गतिमे बेसी रहल अछि, तेँ एकर स्वभावमे “जब कुछ न चलेगी तो ये तलवार चलेगा” सन तेज तेवरबेसी देखबामे अबैत छैक। यद्यपि गजलकेँ प्रेमक अभिव्यक्तिक सशक्त माध्यम मानल जाइत छैक। गजल कहितहिँदेरी लोकक मन-मस्तिष्कमे प्रेममय माहौल नाचि उठैत छैक, एहि बातसँ हम कतहु असहमत नहि छी। मुदा गजलमे प्रेमक बात सेहो बेस धरगर अन्दाजमे कहल जाइत छैक। कहबाक तात्पर्य जे गजल तरुआरिजकाँ सीधे बेध दैत छैक लक्ष्यकेँ। लाइलपटमे बेसी नहि रहैत छैक गजल। मिथिलाक सन्दर्भमे गीत आ गजलक एक्कहि तरहेँ जँ अन्तर देखबऽ चाही तँ ई कहल जा सकैत अछि जे गजल फूलक प्रक्षेपणपर्यन्त तरुआरिजकाँ करैत अछि, जखन कि गीत तरुआरि सेहो फूलजकाँ भँजैत अछि।
मैथिलीमे संख्यात्मक रूपेँ गजल आनहि विधाजकाँ भलहि कम लिखल जाइत रहल हो, मुदा गुणवत्ताक दृष्टिएँ ई हिन्दी वा नेपाली गजलसँ कतहु कनेको झूस नहि देखबामे अबैत अछि। एकर कारण इहो भऽ सकैत छैक जे हिन्दी, नेपाली आ मैथिली तीनू भाषामे गजलक प्रवेश एक्कहि मुहूर्त्तमे भेल छैक। गजलक श्रीगणेश करौनिहार हिन्दीक भारतेन्दु, नेपालीक मोतीराम भट्ट आ मैथिलीक पं. जीवन झा एक्कहि कालखण्डक स्रष्टासभ छथि।
मैथिलीयोमे गजल आब एतबा लिखल जा चुकल अछि जे एकर संरचनाक मादे किछु कहनाइ दिनहिमे डिबिया बारबजकाँ लगैत अछि। एहनोमे यदाकदा गजलक नामपर किछु एहनो पाँतिसभ पत्रपत्रिकामे अभरि जाइत अछि, जकरा देखलापर मोन किछु झुझुआन भइए जाइत छैक। कतेकोगोटेक रचना देखलापर एहनो बुझाइत अछि, जेना ओलोकनि दू-दू पाँतिवला तुकबन्दीक एकटा समूहकेँ गजल बूझैत छथि। हमरा जनैत ओलोकनि गजलकेँ दूरेसँ देखिकऽ ओहिमे अपन पाण्डित्य छाँटब शुरू कऽ दैत छथि। जँ मैथिली साहित्यक गुणधर्मकेँ आत्मसात कऽ चलैत कोनो व्यक्ति एकबेर दू-चारिटा गजल ढङ्गसँ देखि लिअए, तँ हमरा जनैत ओकरामे गजलक संरचनाप्रति कोनो तरहक द्विविधा नहि रहि जएतैक।
तेँ सामान्यतः गजलक सम्बन्धमे नव जिज्ञासुक लेल जँ किछु कहल जाए तँ विना कोनो पारिभाषिक शब्दक प्रयोग कएने हम एहि तरहेँ अपन विचार राखऽ चाहैत छी- गजलक पहिल दू पाँतिक अन्त्यानुप्रास मिलल रहैत छैक। अन्तिम एक, दू वा अधिक शब्द सभ पाँतिमे सझिया रहलहुपर साझी शब्दसँ पहिनुक शब्दमेअनुप्रास वा कही तुकबन्दी मिलल रहबाक चाही। अन्य दू-दू पाँतिमे पहिल पाँति अनुप्रासक दृष्टिएँ स्वच्छन्द रहैत अछि। मुदा दोसर पाँति वा कही जे पछिला पाँति स्थायीवला अनुप्रासकेँ पछुअबैत चलैत छैक।
ई तँ भेल गजलक मुह-कानक संरचनासम्बन्धी बात। मुदा खालि मुहे-कानपर ध्यान देल जाए आ ओकर कथ्य जँ गोङिआइत वा बौआइत रहि जाए तँ देखबामे गजल लगितो यथार्थमे ओ गीजल भऽ जाइत अछि। तेँ प्रस्तुतिकरणमे किछु रहस्य, किछु रोमाञ्चक सङ्ग समधानल चोटजकाँ गजलक शब्दसभ ताल-मात्राक प्रवाहमय साँचमे खचाखच बैसैत चलि जएबाक चाही। गजलक पाँतिकेँ अर्थवत्ताक हिसाबेँ जँ देखल जाए तँ कहि सकैत छी जे हऽरक सिराउरजकाँ ई चलैत चलि जाइत छैक। हऽरक पहिल सिराउर जाहि तरहेँ धरतीक छाती चीरिकऽ ओहिमे कोनो चीज जनमाओल जा सकबाक आधार प्रदान करैत छैक, तहिना गजलक पहिल पाँति कल्पना वा विषयवस्तुक उठान करैत अछि, दोसर पाँति हऽरक दोसर सिराउरक कार्यशैलीक अनुकरण करैत पहिलमे खसाओल बीजकेँ आवश्यक मात्रमे तोपन दऽकऽ पुनः आगू बढ़बाक मार्ग प्रशस्त्र करैत अछि। गजलक प्रत्येक दू-पाँति अपनहुमे स्वतन्त्र रहैत अछि आ एक-दोसराक सङ्ग तादात्म्य स्थापित करैत समग्रमे सेहो एकटा विशिष्ट अर्थ दैत अछि। एकरा दोसर तरहेँ एहुना कहल जा सकैत अछि जे गजलक पहिल पाँति कनसारसँ निकालल लालोलाल लोह रहैत अछि, दोसर पाँति ओकरा निर्दिष्ट आकारदिस बढ़एबाक लेल पड़ऽ वला घनक समधानल चोट भेल करैत अछि।
गीतक सृजनमे सिद्धहस्त मैथिलसभ थोड़े बगय-बानि बुझितहिँ आसानीसँ गजलक सृजन करऽ लगैत छथि। सम्भवतः तेँ आरसीप्रसाद सिंह, रवीन्द्रनाथ ठाकुर, डॉ महेन्द्र, मार्कण्डेय प्रवासी, डॉ. गङ्गेश गुञ्जन, डॉ. बुद्धिनाथ मिश्र आदि मूलतः गीत क्षेत्रक व्यक्तित्व रहितहु गजलमे सेहो कलम चलौलनि। ओहन सिद्धहस्त व्यक्तिसभक लेल हमर ई गजल लिखबाक तौर-तरिकाक मादे किछु कहब हास्यास्पद भऽ सकैत अछि, मुदा नवसिखुआसभकेँ भरिसक ई किछु सहज बुझाइक।
मैथिलीमेकलम चलौनिहारसभमध्य प्रायः सभ एक-आध हाथ गजलोमे अजमबैत पाओल गेलाह अछि। जनकवि वैद्यनाथ मिश्र “यात्री” सेहो “भगवान हमर ई मिथिला” शीर्षक कविता पूर्णतः गजलक संरचनामे लिखने छथि। मुदा सियाराम झा “सरस”, स्व. कलानन्द भट्ट, डॉ.राजेन्द्र विमल सन किछु साहित्यकार खाँटी गजलकारक रूपमे चिन्हल जाइत छथि। ओना सोमदेव, डॉ.केदारनाथ लाभ, डॉ.तारानन्द वियोगी, डॉ.रामचैतन्य धीरज, बाबा वैद्यनाथ, डॉ. विभूति आनन्द, डा.धीरेन्द्र धीर, फजलुर्रहमान हाशमी, रमेश, बैकुण्ठ विदेह, डा.रामदेव झा, रोशन जनकपुरी, पं. नित्यानन्द मिश्र, देवशङ्कर नवीन, श्यामसुन्दर शशि, जनार्दन ललन, जियाउर्ररहमान जाफरी, अजितकुमार आजाद, अशोक दत्त आदिसमेत कतेको स्रष्टाक गजल मैथिली गजल-संसारकेँ विस्तृति दैत आएल अछि।
गजलमे महिला हस्ताक्षर बहुत कम देखल जाइत अछि। मैथिली विकास मञ्चद्वारा बहराइत पल्लवक पूर्णाङ्क १५, २०५१ चैतक अङ्क गजल अङ्कक रूपमे बहराएल अछि। सम्भवतः ३४ गोट अलग-अलग गजलकारक एकठाम भेल समायोजनक ई पहिल वानगी हएत। एहि अङ्कमे डा. शेफालिका वर्मा एक मात्र महिला हस्ताक्षरक रूपमे गजलक सङ्ग प्रस्तुत भेलीह अछि। एही अङ्कक आधारपर नेपालीमे मैथिली गजल सम्बन्धी दूगोट समालोचनात्मक आलेख सेहो लिखाएल अछि। पहिल मनु ब्राजाकीद्वारा कान्तिपुर २०५२ जेठ २७ गतेक अङ्कमे आ दोसर डा. रामदयाल राकेशद्वारा गोरखापत्र २०५२ फागुन २६ गतेक अङ्कमे। छिटफुट आनहु गजल सङ्कलन बहराएल होएत, मुदा तकर जानकारी एहि लेखककेँ नहि छैक। हँ, सियाराम झा “सरस”क सम्पादनमे बहराएल “लोकवेद आ लालकिला” मैथिली गजलक गन्तव्य आ स्वरूप दऽ बहुत किछु फरिछाकऽ कहैत पाओल गेल अछि। एहिमे सरससहित तारानन्द वियोगी आ देवशङ्कर नवीनद्वारा प्रस्तुत गजलसम्बन्धी आलेख सेहो मैथिली गजलक तत्कालीन अवस्थाधरिक साङ्गोपाङ्ग चित्र प्रस्तुत करबामे सफल भेल अछि।
समग्रमे मैथिली गजलक विषयमे ई कहि सकैत छी जे मैथिली गीतक खेतसँ प्राप्त हलगर माटिमे गुणवत्ताक दृष्टिएँ मैथिली गजल निरन्तर बढ़िरहल अछि, बढ़िएरहल अछि।
गजल १
झुट्ठो जे नहि डाइन नचौलक ओ भगता ओ धामी की
एको गाम जँ डाहि ने सकलहुँ तँ ओढ़ने रमनामी की
अक्षत-चानन धूप-दीपसँ जतऽ यज्ञ सम्पूर्ण हुअए-
ततऽ जँ क्यो हड्डी रगड़ैए, ओ कामी ओ कलामी की
बाप-माएपर्यन्त परोसै स्नेह जखन बटखारासँ-
नकली सभक दुलार लगैए, से काकी, से मामी की
सोनित सेहो शराब बनै छै शासनकेर सनकी भट्ठी
दियौ घटाघटि जे भेटए से, फुसियाही की दामी की
पोखरिक रखबारी पएबालए कण्ठी खालि बान्हि लिअ
फेर गटागटि घोँटने चलियौ, से पोठिया से बामी की
पाग उतारिकऽ कूदि गेल “प्रेमर्षि” सेहो अखाड़ामे
ढाहि सकल ने जुल्म-इमारत करतै ओहन सुनामी की
(वि.२०६२/०५/३०)
गजल २
मोन जँ कारी अछि तँ चमड़ी गोरे की करतै?
ममते जँ अरुआएल तँ माएक कोरे की करतै?
गगनसँ उतरै मेघ नयनमे जखन साँचिकऽ शङ्का
केहनो अन्हार चीरिकऽ जनमल भोरे की करतै?
नीम पीबिकऽ माहुर सेहो पचाबैत आएल छी तँ
काँटकेँ धाङैत डेगकेँ थोड़े अङोरे की करतै?
घामक सिँचल धरती छोड़ि ने जकरा कतौ भरोसा
तकरा लेल बनसीक सुअदगर बोरे की करतै?
आगि पीबिकऽ बज्र बनौने छै जे अप्पन छाती
तकरा आगाँ गोहिया आँखिक नोरे की करतै?
तैयो लागल “प्रेमर्षि” अछि बस प्रेमक खेतीमे
प्रेमक धन भेल घरमे जाबिड़ चोरे की करतै?
(वि.२०६२/०५/२०)
(विदेह ई-पत्रिकाक २१म अंकसँ साभार)


c: text/html

text:
सोमवार, 18 मार्च 2013
मोछ
कथा -- * मोछ *
मिथिलाक लोक जहिना दही-चुड़ा माछ .मखान आ पान कए प्रेमि होइ छथि ओहिना गप्प-सड़क्का कए सेहो बड़का प्रेमि होइ छथि । जँ दु-चारि टा संगी एकठाम जुटला आ गप्प नै भेल ,एहन भS नै सकै यै । देश-विदेश , घर-दुआरि , क'र-कुटमैती , वियाह-द्विरागमन , फिल्म-राजनीति बहुतो रास शिर्षक छै ,गप्प करबाक लेल ।गाम-घर मे ताशक चारि-चारि टा चौकरी एक्के ठाम भेटत आ उहो ठाम गप्पक सुगंध भेटै छै । खुदरा मे गप्प तS हाट-बजार , ट्रेन-बस , गाछी-बिरछी ,बाध-बन आदि जगह भेटबे करै छै मुदा थौक मे गप्पक सरोबर बहै छै ,चाहक दोकान पर ।
हम्मर गामक चौक पर एक्केटा चाहक दोकान छै , सुरेन्द्र कए चाहक दोकान । साँझ कS गामक सब बड़-बुजुर्ग ओही दोकान पर जुटै छथि आ चाहक चुस्की संग फुटै छै गप्पक फटक्का । हम्मर एकटा फरीक मे कक्का छथि ,मधु कक्का , जेहन नाम तेहने काम , मुहँ सँ सदिखन मधु चुबैए छेन । मधु कक्का कए गप्प बड़ नीक होइ छै ,हिनकर गप्प सुनबाक लेल साँझ कS चाहक दोकान पर भीड़ जुटल रहै छै । चाह संग बिस्कुट ,समौसा , लिट्टी , जीलेबी . सेहो बड़ बिकाइ छै , इएह कारण छै जे सुरेन्द्र मधु कक्का कए फ्रि मे चाह , बिस्कुट आ कहियो-कहियो जीलेबी .समौसा दS छै । आ एकर बदला मे कक्का नव-नव गप्प सुनबै छथिन। गप्प आ मधु कक्का कए महिमा अपरंपार छै जतेक बखान करब ततेक कम मुदा एहि ठाम कोनो गप्प नहि एकटा घटना बता रहल छी ।
एक बेर हम अपन किछु दोस्त संगे ओहि देकान पर नाश्ता करबाक लेल गेलौँ । दोकान पर पएरो राखै कए जगह नै छलै , किछ गेटा तीनू बेँच पर बैसल छलखिन आ जिनका जगह नहि भेटलनि से ठार छलखिन , सबहक बीच मे ऊँचगर कुर्सी पर मधु कक्का बैसल छलखिन । हम कक्का कए देखलौँ तS जा कS गोर लागलियनि । हमरा देख कक्का बाजलाह ," बौआ , दरभंगा सँ गाम कहिया एलहो ।"
"कक्का काल्हि साँझ मे एलौँ " हम सामने मे ठार होइत कहलयनि ।
हमरा दिश कनेक काल देखला कए बाद कहलखिन ," बौआ , वियाह भS गेलS की ?,"
हम अकचका गेलौँ जे कक्का एहन प्रश्न किएक पुछि रहल छथि । हम मुड़ी निच्चा केने बाजलौँ ,"कक्का ,एखन तS पढ़ि रहल छी , कत्तौ नोकरी भेटत तहन ने नीक दहेज ,नीक कनियाँ आ नीक ठाम वियाह हएत , ओना अहाँ एहन प्रश्न किय पुछलियै ।"
" तोरा नहि मोछ छS नहि दाढ़ी छS आ नहि टिक छS , तS हम की बुझियै , हौ , जेकरा वियाह भेल रहै छै तकरे ने इ सब नहि रहै छै । " कक्का बड़ा शान्ती सँ बाजलाह ।
हम्मर समझ मे इ तर्क आबि नहि रहल छल । आखिर मोछ सँ वियाहक कोन संबंध , कोन प्रयोजन । लाजे हम्मर मुड़ी माटि मे धैस रहल छलै मुदा हमहूँ शहरी छौड़ा छलौँ चुप कोना रहब , तेँ हिम्मत कS कहलौँ ," कक्का ,अहूँ गजबे बात करै छी आब वियाह सँ मोछक कोन संबंध आ टिक नै राखब तS नवका फैसन छै । "
" देखहक , देखहक भाई सब छौड़ा कोना बाजै छै ।" कक्का भीड़ दिश देखैत जोर सँ बाजलाह , " रौ , वियाह भेला कए बाद मर्द ,मर्द नै रहै छै ओ मौगी भS जाइ छै आ जमाना जानै छै जे मौगी कए मोछ , दाढ़ी आ टिक नहि होइ छै , तोरा तS सदियह ऐ मे से किछ नहि छौ , जँ एखनो तोँ अपना कए मर्द कहै छेँ तS जरूर तोहर वियाह भS गेल छौ ।"
लोक सब हम्मर आ कक्का कए बार्तालाप सुनै छलैए आ मुस्की मारै छलैए । आइ कक्का कए नजैर पर हम चैढ़ गेल छलौँ । मोने मोने हम ओही क्षण कए के गरियाबै छलौँ जखन ऐ देकान पर आयबाक लेल सोचने छलौँ । सब चाहक चुस्की आ हम्मर बेज्जती सँ मुड-फ्रेस कS रहल छलैए ।
हम खिसिया कS कहलियै ,"कक्का .राम भगवान कए देखू , कृष्ण भगवान कए देखू , किनको मोछ नहि छै तS की ओ मर्द नहि छलाह ।"
" बौआ , ओ भगवान छलखिन तूँ तS मनुक्ख छेँ , जेना राम जी 14 वर्ष बन मे रहलखिन आ कृष्ण जी गीता कए उपदेश देलखिन , एहन एक्को टा काज तूँ कS सकै छें? जँ भगवानक देखसी करै छेँ तS भगवान जेकाँ कर्म कS कए देखा , तहन फ्रि भS जेबेँ मोछ राखै सँ ।"
कक्का कए तर्कक सामने हम कमजोर भS गेल छलौँ ,हमरा किछ फुरेबे नहि करै छलैए ,मुदा हमहूँ नव जमाना कए ,नव विचारधारा ,आ नव समाज मे जियै बाला प्राणी छी तS फेर एतेक जल्दी हारि कोना मानि लेब ।हम फेर कने सोचि कS कहलौँ ," आइ कए जमाना मे मुर्ख वा विद्वान सब पाइ चाहै छै , मोछ नहि , आ जँ मोछ राखब तS कोनो नामी कंपनी नोकरी नहि देतै आ जँ नोकरी नहि भेटत तS टाका नहि भेटत आ जँ टाका नहि रहत तS भुखल मरब , एहि कारणे कक्का मोछ राखनाइ जरूरी नहि छै ।" फेर कनेक काल ठमकी कक्का कए मूँह पर आबैत भावपढ़बाक कोशिश केलौँ आ फेर सँ हम अप्पन तर्क देलौँ ," आइ फिलम मे बड़का-बड़का हिरो सब बिन मोछ कए अभिनय करै छै और एक्के दिन मे लाखक-लाख टाका कमा लै छै , जाँ मेछ राखितै तS हमरा हिसाबे ओ सड़क पर रहितै । एकटा बात और मोछ बाला छोड़ा कए कोनो आधुनिक लड़की पसंद नहि करै छै ,आब केउ मुर्खे हेतै जे मोछ राखि कS अपन पएर पर कुल्हरि मारतै ।"
हम मोने-मोने सोचै छलौँ जे ऐ बातक कोनो काट कक्का लग नहि हेएत किएक तS महगाई कए जमाना मे टाका सब कए चाही ।मुदा कक्क तS कक्के छलाह ओ कोना हारि जेताह ।ओ चट दS अपन बात कहलनि ," हम मानलियौँ जट टाका सबहक प्रथम जरूरत छै मुदा फिलम मे काज करै बाला मर्द नहि होइ छै ,अरे ऊ तS अपना संगे बाँडीगार्ड कए फौज लS कS घुमै छै ,भीड़ मे नहि आबS चाहै छै , लाड़का लड़की कए रूप धS मूँह झाँपि कS बहराइ छै , ओकरा करेजे नहि छै खुलेआम धुमै कए , जे सदिखन डर मे जियै छै , आब तूँ ही कह जे ओ मर्द छै की मौगी ।सब नवयुवक ओकर अनुकरण करै छेँ आ मोछ कटाबै छेँ ।लाज कर रौ बौआ ,लाज कर ।"
कक्का कए बात सुनि हम फेर सँ निरूतर भS गेलौँ । हमरा लSग आब कोनो एहन ठोस तर्क नहि छल जै सँ हम निमोछिया कए जीता सकितौँ ।हमरा चुप देख कक्का बाजलाह," बौआ ,शास्त्र-पुराण मे अनेको ऋषि-मुनी लिखने छथिन जे माय-बाप कए मरला कए बादे मोछ कटाएबाक चाही ।मोछ तS मर्दक पहचान छै । पहिलुक जमाना मे मोछे सँ बुझहा जाइ छलै जे के बलगर आ के कमजोर छै ।मोछक भेराइटी होइ छलै , छोटका मोछ ,हिटलर कट मोछ , पतरका मोछ आ सब सँ नीक मोछ होइ छलै कान धरि बाला मोछ । पाकल ,कारी ,लाल , कंघी मारल, गोल-गोल औँठिया मोछ ,रौद मे चमैक कs मुँहक तेज बढ़ाबै छलै ।आब तs इ सब सपना भs गेलै । आब तS सब किछ छोट भS रहल छै ,छोट मनुष्य ,छोट गाड़ी , छोट बर्तन ,छोट नाम जेना माँम डैड ब्रो , छोट कपड़ा , छोट टिक , आ सफाचट मोछ । जेना फैसनक कारण सब किछ छोट भS रहल छै हमरा बुझना जाइ यै मुनुक्खक ऊँचाइ बकरी जेकाँ भS जाएत । बौआ हम सब मिथिलाक छी ,मिथिलाक नाउ ,संस्कार ,संस्कृती ,इज्जत कए माटि मे नहि मिला ।विद्यापति ,उदयनाचार्य ,मंडन सन विद्वानक धरती सँ मोछ रूपि धरोहर फैसनक सागर मे नहि भसा । मोछ राख ,टिक राख , जनेऊ पहिर आ शान सँ कह हम मिथिलाक छी , हम मैथिल छी ।"
हम लाजे मुड़ी निच्चा केने कहलियै," कक्का कान पकड़ै छी , आइ सँ हम मोछ नहि काटब आ अपन संगीयो सब सँ कहब मोछ नहि काटबाक लेल ,अपन संस्कृती बचाएबाक लेल ।"
सब ताली सँ हम्मर बातक समर्थन केलक । चाहक दोकान पर सँ भीड़ छटS लागल । ।
{ समाप्त }
सदस्यता लें टिप्पणियाँ भेजें (Atom)

robotstxt: allowed

filter: keep


text:
मुम्बइ. मुम्बइ मे 15 अगस्त 2012 कें साँझ मे मैथिल कलाकारक एकटा बैसारक आयोजन कयल गेल छल जाहि मे विभिन्न विषय पर चर्चा आ विचार-विमर्श भेल. चर्चा केर उपरान्त किछु विशिष्ट बात सोझां आयल जाहि पर अमल करबाक कार्य पर विशेष जोर देबाक आवश्यकता अछि. दरभंगा मे मैथिली फ़िल्म अकादमी केर तत्वावधान मे आयोजित होबय बला मैथिली फ़िल्म फ़ेस्टिवलक सराहना आ प्रशंसा कयल गेल आ समस्त उपस्थित अभिनेता आ अभिनेत्री अहि कार्यक्रमक सफ़लताक कामना कयलनि आ आयोजकक प्रति अपन आभार प्रकट कयलनि.
उपस्थित लोकनि मे अभिनेता ललितेश झा, गीतकार अभिराज झा, युवा निर्देशक जीतेन्द्र झा जीतू, अभिनेता संजीब पूनम मिश्रा, अभिनेता भास्कर झा (मुम्बई), अभिनेत्री सुरुची वर्मा, गायक विकास झा सहित अनेको लोक उपस्थित छलथि.
मैथिली रंगमंच एकटा पैघ फ़ोरम छी, आ बेसी अभिनेता-अभिनेत्री रंगमंच सं जुड़ल छथि, अहि लेल ई सुझाव देल गेल जे मैथिली फ़िल्मक संग मैथिली थियेटरक महत्व कें पहिचानल जेबाक चाही आ मैथिली थियेटर सं संबंधित कलाकर्मी कें सेहो प्रोत्साहन आ उत्साहवर्द्धन प्रदान करब अपेक्षित अछि. मैथिली अभिनय कला कें जीबंत राखय मे मैथिली रंगमंचक अपन महत्वपूर्ण भूमिका अछि. पुरस्कारक श्रेणी मे मैथिली रंगमंच कें शामिल कयला सं फ़ेस्टिवलक सार्थककता बेसी सिद्ध होयत. विचार प्रकट कयल गेल जे फ़िल्म फ़ेस्टिवलक कार्यक्रमक रूपरेखा एहन बनयबाक चाह़ी जाहि मे एखन धरि निर्मित मैथिली फ़िल्मक पटकथा, तकनीक पहलू, फ़िल्मांकन आदि पक्ष पर चर्चा होअय. (Report : भास्कर झा)
उपस्थित लोकनि मे अभिनेता ललितेश झा, गीतकार अभिराज झा, युवा निर्देशक जीतेन्द्र झा जीतू, अभिनेता संजीब पूनम मिश्रा, अभिनेता भास्कर झा (मुम्बई), अभिनेत्री सुरुची वर्मा, गायक विकास झा सहित अनेको लोक उपस्थित छलथि.
मैथिली रंगमंच एकटा पैघ फ़ोरम छी, आ बेसी अभिनेता-अभिनेत्री रंगमंच सं जुड़ल छथि, अहि लेल ई सुझाव देल गेल जे मैथिली फ़िल्मक संग मैथिली थियेटरक महत्व कें पहिचानल जेबाक चाही आ मैथिली थियेटर सं संबंधित कलाकर्मी कें सेहो प्रोत्साहन आ उत्साहवर्द्धन प्रदान करब अपेक्षित अछि. मैथिली अभिनय कला कें जीबंत राखय मे मैथिली रंगमंचक अपन महत्वपूर्ण भूमिका अछि. पुरस्कारक श्रेणी मे मैथिली रंगमंच कें शामिल कयला सं फ़ेस्टिवलक सार्थककता बेसी सिद्ध होयत. विचार प्रकट कयल गेल जे फ़िल्म फ़ेस्टिवलक कार्यक्रमक रूपरेखा एहन बनयबाक चाह़ी जाहि मे एखन धरि निर्मित मैथिली फ़िल्मक पटकथा, तकनीक पहलू, फ़िल्मांकन आदि पक्ष पर चर्चा होअय. (Report : भास्कर झा)


text:
> मिथिला विकास परिषद केर ई नीक पहल
कोलकाता. मिथिला मे घर-घर गीतगाइन आ तइयो गीतगाइनक अभाव. ई आश्चर्यचकित करैत अछि. गीत गायब मैथिलानी लेल कोनो पहाड़ तोड़ब नहि. ई ओ गुण अछि जे मिथिलाक सभ माय अपन बेटी मे भरैत अछि आ पुतहु मे तकैत अछि. मुदा एतेक रहितो एकैसम शताब्दिक दोसर दशक मे मिथिलाक घर-घर आ जन-जन मे जखन पछिमाहा संस्कृतिक प्रभाव पसरल अछि, गीतगाइन भेटब मोश्किल भेल जा रहल अछि. कोलकाता मे मिथिला महोत्सव अपन संस्कृति कें टटोलबाक नीक अवसर देलक अछि. मिथिला विकास परिषद मूल तकैत महोत्सवक दोसर दिन गीतगाइन प्रतियोगिता केर आयोजन कयलक आ ओकर अप्रतिम सफलताक बाद गीतगाइन कें सम्मानित कयलक.
'गीतगाइन प्रतियोगिता 2012' मे भाग लेनिहार प्रतिभाग़ी कें प्रोत्साहित करबाक लेल 26 अगस्त 2012 (रविदिन) सांझ 5 बजे रवीन्द्र सरणी एवं महात्मा गांधी संगम स्थल पर स्थित दिगम्बर जैन भवन मे विशेष सम्मान समारोहक आयोजन कयल गेल. सुश्री आरती झा एवं सुश्री प्रियंका झा द्वारा गाओल भगवतीक वन्दना, बासुकीनाथक स्तुति ओ उपस्थित पाहुन लोकनिक सम्मान मे स्वागत गीत सं एहि कार्यक्रमक शुभारंभ कयल गेल. तारकेश्वर मिश्रा (सम्पादक, प्रभात खबर) बाबा विद्यापतिक प्रतिमा पर माल्यार्पण करैत दीप प्रज्ज्वलित क' उदघाटन कयलनि. मंचस्थ अतिथिगण मे प्रख्यात साहित्यकार एवं शिक्षाविद डॉ वीरेन्द्र मल्लिक, प्रो शंकर झा, समाजसेवी युगल किशोर झा, प्रसिद्ध समालोचक प्रफ़ुल्ल कोलख्यान, मीरा झा, सृष्टिनारायण झा आदि उपस्थित छलाह.
एहि अवसर पर सुप्रसिद्ध मैथिलसेवी तेजनारायण झा द्वारा प्रकाशित एवं श्रीमती मीरा देवी द्वारा संकलित 'श्री भगवती आराधना' पुस्तकक विमोचन भेल.
कार्यक्रमक अन्त मे गीतगाइन प्रतियोगिताक समस्त प्रतिभागी सुर-साजक संग गीत प्रस्तुत कयलनि एवं तदुपपरान्त हुनका लॊकनि कें पुरस्कृत कयल गेल.
(Report/Photo: भास्कर झा)


text:
परमानन्द ठाकुर (परमानन्द ठाकुर केँ विदेह संगीत कला सम्मान
(हारमोनियम)
- २०१२ देल गेल। बेचन ठाकुर हुनकासँ साक्षात्कार लेलनि।)
बे.ठाकुर- अहाँकेँ ऐ कार्यक प्रति रुचि केना आ कहियासँ जगल?
प.ठाकुर- ऐ कार्यक प्रति 1971ई.सँ विद्यालय प्रांगणमे अचानक एक सांस्कृतिक
कार्यक्रमक आयोजन भेल, ओइमे हमहूँ भाग लेलौं हमरा ओही कार्यक्रमसँ झुकाव भेल।
बे.ठाकुर- ऐ कार्य करबामे अहाँकेँ के प्रोत्साहित करैत अछि?
प.ठाकुर- ऐ कार्यकेँ करबामे हमरा सभसँ बेसी प्रोत्साहित माता-पिता एवं अभिभावक
करै छथि।
बे.ठाकुर- अहाँकेँ कार्य करबामे की प्रोत्साहित करैत अछि?
प.ठाकुर- हमरा ई कार्ज करबामे सबहक सहयोग आैर असीरवाद भेटैत अछि। जखन हम ऐ
कार्यक प्रति निष्ठा अर्पित करैत छी तँ सबहक सहयोग नीकसँ भेटैत अछि।
बे.ठाकुर- पहिल
बेर कोन कृति/ काजसँ अहाँ आरम्भ केलौं आ कहियासँ?
प.ठाकुर- पहिल बेर हम संस्कार भारती पब्लिक स्कूलसँ झंझारपुरसँ आरम्भ
केलौं। विद्यालयक शिक्षक दिलिप बाबू हमरा प्रोत्साहित केलाह आ प्रिंसपल
बालेश्वर बाबू सम्मानित केलनि। ओ कार्यक्रम छल नुक्कर नाटक जे सरस्वती पूजाक
अवसरपर आयोजित छल।
बे.ठाकुर- अहाँ
अपन काजमे १.“सोच”, २.“कोनो पुरान वा नव लीख” वा ३ “शिल्प” ऐ तीनूमे सँ केकरा प्रधानता दै छी?
प.ठाकुर- ऐ काजमे हम अपन सोचकेँ प्रधानता दैत छी जे हमर सोच हरदम बनल रहैए जे
हम नीकसँ नीक कृति करैत रहूँ।
बे.ठाकुर- अहाँ
जइ विधामे लागल छी ओकर की व्यक्तिगत विशेषता छै, ई ऐ क्षेत्रमे कार्यरत दोसर लोकक काजसँ कोन अर्थे भिन्न छै?
प.ठाकुर- हम जइ काजमे लागल छी ओकर पहिल विशेषता अछि अपन कला-संस्कृतिसँ
जुड़ल रहब। दोसर ई अछि जे कोनो मंचपर अपन बात रखबामे कनिक्को दिक्कत महसून नै
करब।
बे.ठाकुर- अहाँक
विधाक क्षेत्रमे आन के सभ छथि आ ओ कोन तरहक विशिष्ट काज कऽ रहल छथि?
प.ठाकुर- बहुत गोटे छथि। राम देव ठाकुर , बालगोविन्द दास, जागेश्वर
राउत, भागवत प्रसाद सोति, रमानन्द पासवान, बनारसी राम, राज कुमार राम, दुखन महतो, रामेश्वर महतो, रमण किशोर झा, जोगेन्द्र ठाकुर इत्यादि बहुतो गोटे छथि। लगभग सभ
गाममे हारमोनियम, ढोलक, तबला, रसनचौकी इत्यादिक कलाकार सभ छथि। वििशष्ट तँ
अछिये जे गाम-घरमे सांस्कतिक कार्यक्रम हुनके सभपर िनर्भर अछि, बचल अछि।
बे.ठाकुर- की अहाँक काज अहाँक जीवन-यापनक काजमे, घरेलू काजमे बाधा होइए वा सहायता पहुँचाबैए?
प.ठाकुर- कोनो बाधा नै पहुँचबैए, हम अपन दैनिक काजसँ समए निकालिये कऽ ऐ सभमे
दइ छी।
बे.ठाकुर- अहाँ
अपन आन रुचिक विषयमे बताउ।
प.ठाकुर- संगीत सुनब, भजन सुनब आदि हमर रूचि अछि।
बे.ठाकुर- कोनो
संदेश जे अहाँ देबए चाही।
प.ठाकुर- हम संदेश देबाक योग्य तँ नै छी। हम अपन एकटा बात व्यक्त करैत कहै
छी जे मिथिलांचलक विकासमे हम पाछू नै हटब।
परिचए- श्री परमानन्द ठाकुर, पिताक
नाओं- श्री नथुनी ठाकुर, गाम- जगदर, पोस्ट- कछुबी, भाया- तमुरिया, जिला-मधुबनी,
बिहारक स्थायी निवासी छथि। ३० वर्षीय परमानन्द एखन पंचायत शिक्षक छथि। ऐसँ
पहिने ओ बैंड पार्टीमे कैसियो मास्टरक कार्य करैत छलाह। ढोलक सेहो बजेबाक कला
छन्हि। ओना हारमोनियम कलासँ दर्शक-श्रोताकेँ मंत्र-मुग्ध करैत रहला अछि। हिनक
कलाकेँ झंझारपुर क्षेत्रमे सभ सराहै छन्हि। जे.एम.एस. कोचिंग सेन्टर,
चनौरागंजक प्रांगणमे सरस्वती पूजाक अवसरपर नाट्य उत्सवमे हिनक कलाक प्रदर्शन
नीक होइत रहलनि अछि। हिनक कलामे आशातीत उन्नति हेतु विदेह परिवार हिनका विदेह
कला सम्मान- २०१२ सँ सम्मानित करैत अपनाकेँ गौरवान्वित महसूस कएलक अछि।


text:
समीक्षा श्रृंखला-07 - बनैत-बिगड़ैत-सुभाषचन्द्र यादवक कथा संग्रहक समीक्षा,गजेन्द्र ठाकुर
किछु भाषायी मानकीकरण प्रसंग- जेना ऐछ, अछि, अ इ छ । जाहि कालमे मानकीकरण भऽ रहल छल ओहि समय एहिपर ध्यान देबाक आवश्यकता रहए। जेना “जाइत रही” केँ “जाति रही” लिखी आ फेर जाति (जा इ त) लेल प्रोनन्सिएशनक निअम बनाबी तेहने सन ऐछ संगे अछि। मुदा आब देरी भऽ गेल अछि से लेखको कनियाँ-पुतरा मे एकर प्रयोग कए दिशा देखबैत छथि मुदा दोसर कथा सभमे घुरि जाइत छथि। मुदा एहिसँ ई आवश्यकता तँ सिद्ध होइते अछि जे एकटा मानक रूप स्थिर कएल जाए आ “छै” लिखबाक अछि तँ सेहो ठीक आ “छैक” लिखबाक अछि तँ “अन्तक ’क’ साइलेन्ट अछि” से प्रोनन्सिएशनक निअम बनए। मुदा से जल्दी बनए आ सर्वग्राह्य होअए तकर बेगरता हमरा बुझाइत अछि, आजुक लोककेँ “य” लिखल जाए वा “ए” एहिपर भरि जिनगी लड़बाक समय नहि छै, जे ध्वनि सिद्धांत कहैत अछि से मानू, आ नहि तँ प्रोनन्सिएशनक निअम बनाऊ। “नहि” लेल “नञि” लिखब तँ बुझबामे अबैत अछि मुदा नइँ (अन्तिका), नइं (एन.बी.टी.) आ नँइ (साकेतानन्द - कालरात्रिश्च दारुणा) मे सँ साकेतानन्दजी बला प्रयोग ध्वनि-विज्ञान सिद्धांतसँ बेशी समीचीन सिद्ध होइत अछि आ से विश्वास नहि होअए तँ ध्वनि प्रयोगशाला सभक मदति लिअ।(वैज्ञानिक आ मानक मैथिली वर्णमालाक ऑडियो फाइल विदेह आर्काइवक (http://www.videha.co.in/) विदेह ऑडियो लिंकपर डाउनलोड/श्रवण लेल उपलब्ध अछि।)
“बनैत बिगड़ैत” पोथीक ई एकटा विशेषता अछि जे सुभाषचन्द्र यादवजी अपन विशिष्ट लेखन-शैलीक प्रयोग कएने छथि जे ध्वन्यात्मक अछि आ मानकीकरण सम्वादकेँ आगाँ लए जएबामे सक्षम अछि।
कथाक यात्रा- वैदिक आख्यान, जातक कथा, ऐशप फेबल्स, पंचतंत्र आ हितोपदेश आ संग-संग चलैत रहल लोकगाथा सभ। सभ ठाम अभिजात्य वर्गक कथाक संग लोकगाथा रहिते अछि।
कथामे असफलताक सम्भावना उपन्यास-महाकाव्य-आख्यान सँ बेशी होइत अछि, कारण उपन्यास अछि “सोप ओपेरा” जे महिनाक-महिना आ सालक-साल धरि चलैत अछि आ सभ एपीसोडक अन्तमे एकटा बिन्दुपर आबि खतम होइत अछि। माने सत्तरि एपीसोडक उपन्यासमे उन्हत्तरि एपीसोड धरि तँ आशा बनिते अछि जे कथा एकटा मोड़ लेत आ अन्त धरि जे कथाक दिशा नहिए बदलल तँ पुरनका सभटा एपीसोड हिट आ मात्र अन्तिम एपीसोड फ्लॉप। मुदा कथा एकर अनुमति नहि दैत अछि। ई एक एपीसोड बला रचना छी आ नीक तँ खूबे नीक आ नहि तँ खरापे-खराप।
कथा-गाथा सँ बढ़ि आगू जाइ तँ आधुनिक कथा-गल्पक इतिहास उन्नैसम शताब्दीक अन्तमे भेल। एकरा लघुकथा, कथा आ गल्पक रूप मानल गेल। ओना एहि तीनूक बीचक भेद सेहो अनावश्यक रूपसँ व्याख्यायित कएल गेल। रवीन्द्रनाथ ठाकुरसँ शुरु भेल ई यात्रा भारतक एक कोनसँ दोसर कोन धरि सुधारवाद रूपी आन्दोलनक परिणामस्वरूप आगाँ बढ़ल। असमियाक बेजबरुआ, उड़ियाक फकीर मोहन सेनापति, तेलुगुक अप्पाराव, बंगलाक केदारनाथ बनर्जी ई सभ गोटे कखनो नारीक प्रति समर्थनमे तँ कखनो समाजक सूदखोरक विरुद्ध अबैत गेलाह। नेपाली भाषामे “देवी को बलि” सूर्यकान्त ज्ञवाली द्वारा दसहराक पशुबलि प्रथाक विरुद्ध लिखल गेल। कोनो कथा प्रेमक बंधनक मध्य जाति-धनक सीमाक विरुद्ध तँ कोनो दलित समाजक स्थिति आ धार्मिक अंधविश्वासक विषयमे लिखल गेल। आ ई सभ करैत सर्वदा कथाक अन्त सुखद होइत छल सेहो नहि।
वाद: साहित्य: उत्तर आधुनिक, अस्तित्ववादी, मानवतावादी, ई सभ विचारधारा दर्शनशास्त्रक विचारधारा थिक। पहिने दर्शनमे विज्ञान, इतिहास, समाज-राजनीति, अर्थशास्त्र, कला-विज्ञान आ भाषा सम्मिलित रहैत छल। मुदा जेना-जेना विज्ञान आ कलाक शाखा सभ विशिष्टता प्राप्त करैत गेल, विशेष कए विज्ञान, तँ दर्शनमे गणित आ विज्ञान मैथेमेटिकल लॉजिक धरि सीमित रहि गेल। दार्शनिक आगमन आ निगमनक अध्ययन प्रणाली, विश्लेषणात्मक प्रणाली दिस बढ़ल। मार्क्स जे दुनिया भरिक गरीबक लेल एकटा दैवीय हस्तक्षेपक समान छलाह, द्वन्दात्मक प्रणालीकेँ अपन व्याख्याक आधार बनओलन्हि। आइ-काल्हिक “डिसकसन” वा द्वन्द जाहिमे पक्ष-विपक्ष, दुनू सम्मिलित अछि, दर्शनक (विशेष कए षडदर्शनक- माधवाचार्यक सर्वदर्शन संग्रह-द्रष्टव्य) खण्डन-मण्डन प्रणालीमे पहिनहिसँ विद्यमान छल।
से इतिहासक अन्तक घोषणा कएनिहार फ्रांसिस फुकियामा -जे कम्युनिस्ट शासनक समाप्तिपर ई घोषणा कएने छलाह- किछु दिन पहिने एहिसँ पलटि गेलाह। उत्तर-आधुनिकतावाद सेहो अपन प्रारम्भिक उत्साहक बाद ठमकि गेल अछि। अस्तित्ववाद, मानवतावाद, प्रगतिवाद, रोमेन्टिसिज्म, समाजशास्त्रीय विश्लेषण ई सभ संश्लेषणात्मक समीक्षा प्रणालीमे सम्मिलित भए अपन अस्तित्व बचेने अछि।
साइको-एनेलिसिस वैज्ञानिकतापर आधारित रहबाक कारण द्वन्दात्मक प्रणाली जेकाँ अपन अस्तित्व बचेने रहत।
आधुनिक कथा अछि की? ई केहन होएबाक चाही? एकर किछु उद्देश्य अछि आकि होएबाक चाही? आ तकर निर्धारण कोना कएल जाए ?
कोनो कथाक आधार मनोविज्ञान सेहो होइत अछि। कथाक उद्देश्य समाजक आवश्यकताक अनुसार आ कथा यात्रामे परिवर्तन समाजमे भेल आ होइत परिवर्तनक अनुरूपे होएबाक चाही। मुदा संगमे ओहि समाजक संस्कृतिसँ ई कथा स्वयमेव नियन्त्रित होइत अछि। आ एहिमे ओहि समाजक ऐतिहासिक अस्तित्व सोझाँ अबैत अछि।
जे हम वैदिक आख्यानक गप करी तँ ओ राष्ट्रक संग प्रेमकेँ सोझाँ अनैत अछि। आ समाजक संग मिलि कए रहनाइ सिखबैत अछि।
जातक कथा लोक-भाषाक प्रसारक संग बौद्ध-धर्म प्रसारक इच्छा सेहो रखैत अछि।
मुस्लिम जगतक कथा जेना रूमीक “मसनवी” फारसी साहित्यक विशिष्ट ग्रन्थ अछि जे ज्ञानक महत्व आ राज्यक उन्नतिक शिक्षा दैत अछि।
आजुक कथा एहि सभ वस्तुकेँ समेटैत अछि आ एकटा प्रबुद्ध आ मानवीय (!) समाजक निर्माणक दिस आगाँ बढ़ैत अछि। आ जे से नहि अछि तँ ई ओकर उद्देश्यमे सम्मिलित होएबाक चाही। आ तखने कथाक विश्लेषण आ समालोचना पाठकीय विवशता बनि सकत।
कम्यूनिस्ट शासनक समाप्ति आ बर्लिनक देबालक खसबाक बाद फ्रांसिस फुकियामा घोषित कएलन्हि जे विचारधाराक आपसी झगड़ासँ सृजित इतिहासक ई समाप्ति अछि आ आब मानवक हितक विचारधारा मात्र आगाँ बढ़त। मुदा किछु दिन पहिनहि ओ एहि मतसँ आपस भऽ गेलाह आ कहलन्हि जे समाजक भीतर आ राष्ट्रीयताक मध्य एखनो बहुत रास भिन्न विचारधारा बाँचल अछि। तहिना उत्तर आधुनिकतावादी विचारक जैक्स देरीदा भाषाकेँ विखण्डित कए ई सिद्ध कएलन्हि जे विखण्डित भाग ढेर रास विभिन्न आधारपर आश्रित अछि आ बिना ओकरा बुझने भाषाक अर्थ हम नहि लगा सकैत छी।
मनोविश्लेषण आ द्वन्दात्मक पद्धति जेकाँ फुकियामा आ देरीदाक विश्लेषण सेहो संश्लेषित भए समीक्षाक लेल स्थायी प्रतिमान बनल रहत।
सुभाष चन्द्र यादवक कथा-संग्रह बनैत बिगड़ैत:
स्वतन्त्रताक बादक पीढ़ीक कथाकार छथि सुभाषजी। कथाक माध्यमसँ जीवनकेँ रूप दैत छथि। शिल्प आ कथ्य दुनूसँ कथाकेँ अलंकृत कए कथाकेँ सार्थक बनबैत छथि। अस्तित्वक लेल सामान्य लोकक संघर्ष तँ एहि स्थितिमे हिनकर कथा सभमे भेटब स्वाभाविके। कएक दशक पूर्व लिखल हिनक कथा “काठक बनल लोक” क बदरिया साइते संयोग हंसैत रहए। एहु कथा संग्रहक सभ पात्र एहने सन विशेषता लेने अछि। हॉस्पीटलमे कनैत-कनैत सुतलाक बाद उठि कए कोनो पात्र फेरसँ कानए लगैत छथि तँ कोनो पात्र प्रेममे पड़ल छथि। किनकोमे बिजनेस सेन्स छन्हि तँ हरिवंश सन पात्र सेहो छथि जे उपकारक बदला सिस्टम फॉल्टक कारण अपकार कए जाइत छथि। आब “बनैत बिगड़ैत” कथा संग्रहक कथा सभपर गहिंकी नजरि दौगाबी।
कनियाँ-पुतरा- एहि कथामे रस्तामे एकटा बचिया लेखकक पएर छानि फेर ठेहुनपर माथ राखि निश्चिन्त अछि, जेना माएक ठेहुनपर माथ रखने होअए। नेबो सन कोनो कड़गर चीज लेखकसँ टकरेलन्हि। ई लड़कीक छाती छिऐ। लड़की निर्विकार रहए जेना बाप-दादा वा भाए बहिन सऽ सटल हो। लेखक सोचैत छथि, ई सीता बनत की द्रौपदी। राबन आ दुर्जोधनक आशंका लेखककेँ घेर लैत छन्हि।
कनियाँ-पुतरा पढ़बाक बाद वैह सड़कक चौबटिया अछि आ वैह रेड-लाइटपर गाड़ी चलबैत-रोकैत काल बालक-बालिका सभ देखबामे अबैत छथि। मुदा आब दृष्टिमे परिवर्तन भऽ जाइत अछि। कारक शीसा पोछि पाइ मँगनिहार बालक-बालिकाकेँ पाइ-देने वा बिन देने, मुदा बिनु सोचने आगाँ बढ़ि जाएबला दृष्टिक परिवर्तन। कनियाँ-पुतरा पढ़बाक बाद की हुनकर दृष्टिमे कोनो परिवर्तन नहि होएतन्हि? बालक तँ पैघ भए चोरि करत वा कोनो ड्रग कार्टेलक सभसँ निचुलका सीढ़ी बनत मुदा बालिका ? ओ सीता बनत आकि द्रौपदी आकि आम्रपाली। जे सामाजिक संस्था, ह्यूमन राइट्स ऑरगेनाइजेशन कोनो प्रेमीक बिजलीक खाम्हपर चढ़ि प्राण देबाक धमकीपर नीचाँ जाल पसारि कऽ टी.वी.कैमरापर अपन आ अपन संस्थाक नाम प्रचारित करैत छथि ओ एहि कथाकेँ पढ़लाक बाद ओहि पुरातन दृष्टिसँ काज कए सकताह? ओ सरकार जे कोनो हॉस्पीटलक नाम बदलि कए जयप्रकाश नारायणक नामपर करैत अछि वा हार्डिंग पार्कक नाम वीर कुँअर सिंहक नामपर कए अपन कर्त्तव्यक इतिश्री मानि लैत अछि ओ समस्याक जड़ि धरि पहुँचि नव पार्क आ नव हॉस्पीटल बना कए जयप्रकाश नारायण आ वीर कुँअर सिंहक नामपर करत आकि दोसरक कएल काजमे “मेड बाइ मी” केर स्टाम्प लगाओत? ई संस्था सभ आइ धरि मेहनतिसँ बचैत अएबाक आ सरल उपाय तकबाक प्रवृत्तिपर रोक नहि लगाओत?
असुरक्षित- ट्रेनसँ उतरलाक बाद घरक २० मिनटक रस्ताक राति जतेक असुरक्षित भऽ गेल अछि तकर सचित्र वर्णन ई कथा करैत अछि। पहिने तँ एहन नहि रहैक- ई अछि लोकक मानसिक अवस्था। मुदा एहि तरहक समस्या दिस ककरो ध्यान कहाँ छै। पैघ-पैघ समस्या, उदारीकरण आन कतेक विषयपर मीडिआक ध्यान छै। चौक-चौराहाक एहि तरहक समस्यापर नव दृष्टि अबैत अछि, एहिमे स्टेशनसँ घरक बीचक दूरी रातिक अन्हारमे पहाड़ सन भऽ जाइत अछि। प्रदेशक तत्कालीन कानून-व्यवस्थापर ई एक तरहक टिप्पणी अछि।
एकाकी- एहि कथामे कुसेसर हॉस्पीटलमे छथि। हॉस्पीटलक सचित्र विवरण भेल अछि। ओतए एकटा स्त्री पतिक मृत्युक बाद कनैत-कनैत प्रायः सुति गेलि आ फेर निन्न टुटलापर कानए लागलि। एना होइत अछि। कथाकार मानव जीवनक एकटा सत्यता दिस इशारा दैत आ हॉस्पीटलक बात-व्यवस्थापर टिप्पणी तेना भऽ कए नहि वरण जीवन्तता देखा कए करैत छथि।
ओ लड़की- एहि कथामे हॉस्टलक लड़का-लड़कीक जीवनक बीच नवीन नामक युवक एकटा लड़कीक हाथमे ऐंठ खाली कप, जे ओहि लड़कीक आ ओकर प्रेमीक अछि, देखैत अछि। लड़की नवीनकेँ पुछैत छै जे ओ केम्हर जा रहल अछि। नवीनकेँ होइत छै जे ओ ओकरा अपनासँ दब बुझि कप फेंकबाक लेल पुछलक। नवीन ओकरा मना कऽ दैत अछि। विचार सभ ओकर मोनमे घुरमैत रहैत छै। ई कथा एकटा छोट घटनापर आधारित अछि...जे ओ हमरा दब बूझि चाहक कप फेकबाक लेल कहलक? आ ओ दृढ़तासँ नहि कहि आगाँ बढ़ि जाइत अछि। एकाकी जेकाँ ई कथा सेहो मनोवैज्ञानिक विश्लेषणपर आधारित अछि।
एकटा प्रेम कथा- पहिने जकरा घरमे फोन रहैत छल तकरा घरमे दोसराक फोन अबैत रहैत छल, जे एकरा तँ ओकरा बजा दिअ। लेखकक घरमे फोन छलन्हि आ ओ एकटा प्रेमीक प्रेमिकाक फोन अएलापर, ओकर प्रेमीकेँ बजबैत रहैत छथि। प्रेमी मोबाइल कीनि लैत अछि से फोन आएब बन्द भऽ जाइत अछि। मुदा प्रेमी द्वारा नम्बर बदलि लेलापर प्रेमिकाक फोन फेरसँ लेखकक घरपर अबैत अछि। प्रेमिका, प्रेमीक ममियौत बहिनक सखी रितु छथि आ लेखक ओकर सहायताक लेल चिन्तित भऽ जाइत छथि। एहि कथामे प्रेमी-प्रेमिका, मोबाइल आ फोन ई सभ नव युगक संग नव कथामे सेहो स्वाभाविक रूपेँ अबैत अछि।
टाइटल कथा अछि बनैत-बिगड़ैत। तीन टा नामित पात्र । माला, ओकर पति सत्तो आ पोती मुनियाँ । गाम-घरक जे सास-पुतोहुक गप छै, सेहन्ता रहि गेल जे कहियो नहेलाक बाद खाइ लेल पुछितए, एहन सन। मुदा सैह बेटा-पुतोहु जखन बाहर चलि जाइत छथि तँ वैह सासु कार कौआक टाहिपर चिन्तित होमए लगैत छथि। माइग्रेशनक बादक गामक यथार्थकेँ चित्रित करैत अछि ई कथा। सत्तोक संग कौआ सेहो एक दिन बिला जाएत आ मुनियाँ कौआ आ दादा दुनूकेँ तकैत रहत।प्रवासीक कथा, बेटा-पुतोहुक आ पोतीक कथा, सासु-पुतोहुक झगड़ा आ प्रेम !
अपन-अपन दुःख कथामे पत्नी, अपन अवहेलनाक स्थितिमे, धीया-पुताकेँ सरापैत छथि। रातिमे धीया-पुताक खेनाइ, खा लेबा उत्तर भनसाघरक ताला बन्द रहबाक स्थितिमे पत्नीक भूखल रहब आ परिणामस्वरूप पतिक फोंफक स्वरसँ कुपित होएब स्वाभाविक। सभक अपन संसार छै। लोक बुझैए जे ओकरे संसारक सुख आ दुःख मात्र सम्पूर्ण छै मुदा से नहि अछि। सभक अपन सुख-दुःख छै, अपन आशा आ आकांक्षा छै। कथाकार ओहन सत्यकेँ उद्घाटित करैत छथि, जे हुनकर अनुभवक अंतर्गत अबैत छन्हि। आत्मानुभूति परिवेश स्वतंत्र कोना भए सकत आ से सुभाष चन्द्र यादवजीक सभ कथामे सोझाँ अबैत अछि।
आतंक कथामे कथाकारकेँ पुरान संगी हरिवंशसँ कार्यालयमे भेँट होइत छन्हि। लेखकक दाखिल-खारिज बला काज एहि लऽ कऽ नहि भेलन्हि जे हरिवंशक स्थानान्तरणक पश्चात् ने क्यो हुनकासँ घूस लेलक आ ताहि द्वारे काजो नहि केलक। हरिवंशक बगेबानी घूसक अनेर पाइक कारण छल से दोसर किएक अपन पाइ छोड़त ? लेखक आतंकित छथि। कार्यालयक परिवेश, भ्रष्टाचार आ एक गोटेक स्थानांतरणसँ बदलैत सामाजिक सम्बन्ध ई सभ एतए व्यक्त भेल अछि। आइ काल्हि हम आकि अहाँ ब्लॉकमे वा सचिवालयमे कोनो काज लेल जाइत छी, तँ यैह ने सुनए पड़ैत अछि, जे पाइ जे माँगत से दए देबैक आ तखन कोनो दिक्कत होअए तँ कहब ! आ पाइक बदला ककरो नाम वा पैरवी लए गेलहुँ तँ कर्मचारी ने पाइये लेत आ नहिये अहाँक काज होएत।
एकटा अन्त कथामे ससुरक मृत्युपर लेखकक साढ़ू केश कटेने छथि आ लेखक नहि, एहिपर कैक तरहक गप होइत अछि। साढ़ू केश कटा कऽ निश्चिन्त छथि। ई जे सांस्कृतिक सिम्बोलिज्म आएल अछि, जे पकड़ा गेल से चोर आ खराप काज केनिहार, जे नहि पकड़ाएल से आदर्शवादी। पूरा-पूरी तँ नहि, मुदा अहू कथामे एहने आस्था जन्म लैत अछि आ टूटि जाइत अछि। हरियाणामे बापो मरलापर लोक केश नहि कटबैत अछि, तँ की ओकर दुःखमे कोनो कमी रहैत छै तेँ ? पंजाबक महिला एक बरखक बाद ने सिनूर लगबैत छथि आ ने चूड़ी पहिरैत छथि मुदा पहिल बरख कान्ह धरि चूड़ी भरल रहैत छन्हि, तँ की बियाहक पहिल बरखक बाद हुनकर पति-प्रेममे कोनो घटंती आबि जाइत छन्हि ?
कबाछु कथा मे चम्पीबलाक लेखक लग आएब, जाँघपर हाथ राखब। अभिजात्य संस्कारक लोक लग बैसल रहबाक कारणसँ लेखक द्वारा ओकर हाथ हटाएब । चम्पीबला द्वारा ई गप बाजब जे छुअल देहकेँ छूलामे कोन संकोच। जेना चम्पीवला लेखककेँ बुझाइय रहन्हि जे हुनका युवती बुझि रहल छलन्हि। लेखककेँ लगैत छन्हि जे ओ स्त्री छथि आ चम्पीबला ओकर पुरान यार। ठाम-कुठाम आ समय-कुसमयक महीन समझ चम्पीवलाकेँ नहि छइ, नहि तँ लेखक ओतेक गरमीयोमे चम्पी करा लैतए। चम्पीवलाक दीनतापर अफसोच भेलन्हि मुदा ओकर शी-इ-इ केँ मोन पाड़ैत वितृष्णा सेहो। फ्रायडक मनोविश्लेषणक बड्ड आलोचना भेल जे ओ सेक्सकेँ केन्द्रमे राखि गप करैत छथि। मुदा अनुभवसँ ई गप सोझाँ अबैत अछि जे सेक्ससँ जतेक दूरी बनाएब, जतेक एकरा वार्तालाप-कथा-साहित्यसँ दूर राखब, ओकर आक्रमण ततेक तीव्र होएत।
कारबार मे लेखकक भेँट मिस्टर वर्मा, सिन्हा आ दू टा आर गोटेसँ होइत अछि। बार मे सिन्हा दोस्ती आ बिजनेसकेँ फराक कहैत दू टा खिस्सा सुनबैत अछि। सभ चीजक मोल अछि, एहिपर एकटा दोस्तक वाइफ लेल टी.वी. किनबाक बाद फ्रिजक डिमान्ड अएबाक गप बीचेमे खतम भऽ जाइत अछि। दोसर खिस्सामे एकटा स्त्री पतिक जान बचबए लेल डॉक्टरक फीस देबाक लेल पूर्व प्रेमी लग जाइत अछि। पूर्व प्रेमी पाइ देबाक बदलामे ओकरा संगे राति बितबए लेल कहैत छै। सिन्हा एहि कथामे ककरो गलती नहि मानैत छथि, डॉक्टर बिना पाइ लेने किएक इलाज करत, पूर्व प्रेमी मँगनीमे पाइ किएक देत आ ओ स्त्री जे पूर्व प्रेमी संग राति नहि बिताओत, तँ ओकर पति मरि जएतैक।
आब बारसँ लेखक निकलैत छथि तँ दरबानक सलाम मारलापर अहूमे पैसाक टनक सुनाइ पड़ए लगैत छन्हि। प्राचीन मूल्य, दोस्ती-यारी आ आदर्शक टूटबाक स्थिति एकटा एकाकीपनक अनुभव करबैत अछि।
कुश्ती मे सेहो फ्रायड सोझाँ अबैत छथि, कथाक प्रारम्भ लुंगीपरक सुखाएल कड़गर भेल दागसँ शुरू होइत अछि। मुदा तुरत्ते स्पष्ट होइत अछि, जे ओ से दाग नहि अछि, वरन घावक दाग अछि। फेर हाटक कुश्तीमे गामक समस्याक निपटारा, हेल्थ सेन्टरक बन्द रहब, ओतए ईंटाक चोरिक चरचा अबैत अछि। छोट भाइ कोनो इलाजक क्रममे एलोपैथीसँ हटि कए होम्योपैथीपर विश्वास करए लगैत छथि, एहि गपक चरचा आएल अछि। लोक सभक घावक समाचार पुछबा लऽ अएनाइ आ लेखक द्वारा सभकेँ विस्तृत विवरण कहि सुनओनाइ मुदा उमरिमे कम वयसक कैक गोटेकेँ टारि देनाइ, ई सभ क्रम एकटा वातावरणक निर्माण करैत अछि।
कैनरी आइलैण्डक लारेल कथामे सुभाष आ उपिया कथाक चरित्र छथि। एतए एकटा बिम्ब अछि- जेना निर्णय कोसीक धसना जकाँ। ममियौत भाइक चिट्ठी, कटारि देने नाहपर जएबाक, गेरुआ पानिक धारमे आएब, नाहक छीटपर उतारब, छीटक बादो बहुत दूर धरि जाँघ भरि पानिक रहब। धीपल बालुपर साइकिलकेँ ठेलैत देखि क्यो कहैत छन्हि- “साइकिल ससुरारिमे देलक-ए? कने बड़द जकाँ टिटकार दियौक”। दीदी-पीसा अहिठाम एहि गपक चरचा सुनलन्हि, जे कोटक खातिर हुनकर बेटीक विवाह दू दिन रुकि गेल छलन्हि आ ईहो जे बेसी पढ़ने लोक बताह भऽ जाइत अछि।सुभाष चाहियो कऽ दू सए टाका नहि माँगि पबैत छथि, दीदीक व्यवहार अस्पष्ट छन्हि, सुभाष आश्वस्त नहि छथि आ घुरि जाइत छथि।
तृष्णा कथामे लेखककेँ अखिलन भेटैत छन्हि। श्रीलतासँ ओ अपन भेँटक विवरण कहि सुनबैत अछि। पाँचम दिन घुरलाक बाद ट्रेनमे ओ नहि भेटलीह। आब अखिलन की करत, विशाखापत्तनम आ विजयवाड़ाक बीचक रस्तामे चक्कर काटत आकि स्मृतिक संग दिन काटत।
छोट-छोट भावनात्मक घटनाक विश्लेषण अछि कथा “कैनरी आइलैण्डक लारेल” आ “तृष्णा”।
दाना कथामे मोहन इन्टरव्यू लेल गेल अछि, ओतए सहृदय चपरासी सूचित करैत छै जे बाहरीकेँ नहि लैत छै, पी.एच.डी. रहितए तँ कोनो बात रहितए। मोहनकेँ सभ चीज बीमार आ उदास लगैत रहए। फुद्दी आ मैना पावरोटीक टुकड़ीपर ची-ची करैत झपटैत रहए।प्रतियोगी परीक्षाक साक्षात्कारमे बाहरी आ लोकल केर जे संकल्पना आएल अछि तकर सम्वेदनात्मक वर्णन भेल अछि।
दृष्टि कथामे पढ़ाइ खतम भेलाक बाद नोकरीक खोज, गाममे लोकसभक तीक्ष्ण कटाक्ष। फेर दक्षिण भारतीय पत्रकारक प्रेरणासँ कनियाँक विरोधक बावजूद गाममे लेखकक खेतीमे लागब। ई सभ गप एकटा सामान्य कथ्य रहलाक बादो ठाम-ठाम सामाजिक सत्य उद्घाटित करैत अछि। एतए गामक लोकक कुटीचाली अछि, जे काजक अभावमे खाली समय बेशी रहलाक कारण अबैत अछि। संगमे आइ-काल्हिक स्त्रीक शहरी जीवन जीबाक आकांक्षा सेहो प्रदर्शित करैत अछि।
नदी कथामे कथ्य कथाक संगे चलैत अछि आ खतम भए जाइत अछि। गगनदेवक घरपर बिहारी आएल छै। शहरमे ओकरा एक साल रहबाक छै। गगनदेवकेँ ओकरा संग मकान खोजबाक क्रममे एकटा लड़कीसँ भेँट होइत छै। ओकरा छोड़ि आगाँ बढ़ल तँ ई बुझलाक बादो जे आब ओकरासँ फेर भेँट नहि हेतइ ओ उल्लास आ प्रेमक अनुभूतिसँ भरि गेल।
परलय बाढिक कथा थिक, कोसीक कथा कहल गेल अछि एतए। बौकी बुनछेकक इन्तजारीमे अछि। मुदा धारमे पानि बढ़ि रहल छै। कोशीक बाढ़ि बढ़ल आबि रहल छै आ एम्हर माएक रद्द-दस्तसँ हाल-बेहाल छै। माल-जाल भूखसँ डिकरैत रहै। रामचरनक घरमे अन्नपानि बेशी छै से ओ सभकेँ नाहक इन्तजाम लेल कहैत छै। बौकूक घरसँ कटनियाँ दूर रहै। मृत्यु आ विनाश बौकूकेँ कठोर बना देलकैक, मोह तोड़ि देलकैक। मुदा बरखा रुकि गेलैक। बौकू चीज सभकेँ चिन्हबाक आ स्मरण करबाक प्रयत्न करए लागल।
बात कथामे सेहो कथाकार अपन कथानककेँ बाट चलिते ताकि लैत छथि आ शिल्पसँ ओकरा आगाँ बढ़बैत छथि। नेबो दोकानपर नेबोवला आ एकटा लोकक बीचमे बहस सुनैत लेखक बीचमे कूदि पड़ैत छथि। नेबोवलासँ एक गोटे अपन छत्ता माँगि रहल अछि जे ओ नीचाँ रखने रहए।दुखक गप, लेखकक अनुसार, बेशी दिन धरि लोककेँ मोन रहैत छै।
रंभा कथामे पुरुष-स्त्रीक बीचक बदलैत सम्बन्धक तीव्र गतिसँ वर्णन भेल अछि। पुरुष यावत स्त्रीसँ दूर रहैत अछि तँ सभ ओकरा मेनका आ रम्भा देखाइ पड़ैत छै। मुदा जे सम्वादक प्रारम्भ होइत अछि तँ बादमे लेखक केँ लगैत छन्हि जे ओ बेटीये छी।रस्तामे एक स्त्री अबैत अछि। लेखक सोचैत छथि जे ई के छी, रम्भा, मेनका आकि...। ओकरा संग बेटा छै, ओतेक सुन्नर नहि, कारण एकर वर सुन्दर नहि होएतैक। ओ गपशपमे कखनो लेखककेँ ससुर जकाँ, कखनो अपनाकेँ हुनकर बेटी तुल्य कहैत अछि। पहिने लेखककेँ खराप लगलन्हि। मुदा बादमे लेखककेँ नीक लगलन्हि। मुदा अन्तमे ओकर पएर छूबए लेल झुकब मुदा बिन छूने सोझ भऽ जाएब नहि बुझिमे अएलन्हि।
हमर गाम कथामे लेखकक गामक रस्ता, कटनियाँ सँ मेनाही गामक लोकक छिड़िआएब आ बान्हक बीचमे अहुरिया काटैत लोकक वर्णन अछि। कोसिकन्हाक लोक- जानवरक समान, जानवरक हालतमे। कटनियाँमे लेखकक घर कटि गेलन्हि से ओ नथुनियाँ एहिठाम टिकैत छथि। मछबाहि आ चिड़ै बझाबऽ लेल नथुनी जोगार करैत अछि। जमीनक झगड़ा छन्हि, एक हिस्सेदारक जमीन धारमे डूमल छै से ओ लेखकक गहूमवला खेत हड़पए चाहैत अछि। शन आ स्त्रीक (!) पाछू लोक बेहाल अछि।
स्त्रीक पाछू बिन कारण लेखक पड़ि गेल छथि जेना विष्णु शर्मा पंचतंत्रमे कथा कहैत-कहैत शूद्र आ महिलाक पाछाँ पड़ि जाइत छथि।
यावत सभ कमलक घूर लग कपक अभावमे बेरा-बेरी चाह पिबैत छथि, फसिल कटि कऽ सिबननक एतए चलि जाइ-ए। झौआ, कास, पटेरक जंगल जखन रहए, चिड़ै बड्ड आबए, आब कम अबैत अछि। खढ़िया, हरिन, माछ, काछु, डोका सभ खतम भऽ रहल छै- जीवनक साधन दुर्लभ भऽ गेल अछि। साँझमे जमीनक पंचैती होइत अछि।सत्तोक बकड़ी मरि गेलैक, पुतोहु एकर कारण सासुक सरापब कहैत अछि। सासु एकर कारण बलि गछलोपर पाठी सभकेँ बेचब कहैत छथि। सत्तोक बेटीक जौबनक उभारकेँ लेखक पुरुष सम्पर्कक साक्षी कहैत छथि आ सकारण फेरसँ महिलाक पाछाँ पड़ि जाइत छथि, कारण ई धारणा लोकमे छै। सत्तोक बेटी एखन सासुर नहि बसैत छै। सुकन रामक एहिठाम खाइत काल लेखककेँ संकोच भेलन्हि, जकरासँ उबरबाक लेल ओ बजलाह- आइ तोरा जाति बना लेलिअह। कोसी सभ भेदभावकेँ पाटि देलक, डोम, चमार, मुसहर, दुसाध, तेली, यादव सभ एके कलसँ पानि भरैत अछि। एके पटियापर बैसैत अछि।
ककरा लेल कथा लिखी? वा कही? कथाक वाद: जिनका विषयमे लिखब से तँ पढ़ताह नहि। कथा पढ़ि लोक प्रबुद्ध भऽ जाएत ? गीताक सप्पत खा कए झूठ बजनिहारक संख्या कम नहि। तेँ की एहन कसौटीपर रचित कथाक महत्व कम भए जाएत ?
सभ प्रबुद्ध नहि होएताह तँ स्वस्थ मनोरंजन तँ प्राप्त कऽ सकताह। आ जे एकोटा व्यक्ति कथा पढ़ि ओहि दिशामे सोचत तँ कथाक सार्थकता सिद्ध होएत। आ जकरा लेल रचित अछि ई कथा जे ओ नहि, तँ ओकर ओहि परिस्थितिमे हस्तक्षेप करबामे सक्षम व्यक्ति तँ पढ़ताह। आ जा ई रहत ताधरि एहि तरहक कथा रचित कएल जाइत रहत।
आ जे समाज बदलत तँ सामाजिक मूल्य सनातन रहत ? प्रगतिशील कथामे अनुभवक पुनर्निर्माण करब, परिवर्तनशील समाजक लेल, जाहिसँ प्राकृतिक आ सामाजिक यथार्थक बीच समायोजन होअए। आकि एहि परिवर्तनशील समयकेँ स्थायित्व देबा लेल परम्पराक स्थायी आ मूल तत्वपर आधारित कथाक आवश्यकता अछि ? व्यक्ति-हित आ समाज-हितमे द्वैध अछि आ दुनू परस्पर विरोधी अछि। एहिमे संयोजन आवश्यक। विश्व दृष्टि आवश्यक। कथा मात्र विचारक उत्पत्ति नहि अछि जे रोशनाइसँ कागतपर जेना-तेना उतारि देलियैक। ई सामाजिक-ऐतिहासिक दशासँ निर्दिशित होइत अछि।
तँ कथा आदर्शवादी होअए, प्रकृतिवादी होअए वा यथार्थवादी होअए। आकि एहिमे सँ मानवतावादी, सामाजिकतावादी वा अनुभवकेँ महत्व देमएबला ज्ञानेन्द्रिय-यथार्थवादी होअए ? आ नहि तँ कथा प्रयोजनमूलक होअए। एहिमे उपयोगितावाद, प्रयोगवाद, व्यवहारवाद, कारणवाद, अर्थक्रियावाद आ फलवाद सभ सम्मिलित अछि। ई सभसँ आधुनिक दृष्टिकोण अछि। अपनाकेँ अभिव्यक्त कएनाइ मानवीय स्वभाव अछि। मुदा ओ सामाजिक निअममे सीमित भऽ जाइत अछि। परिस्थितिसँ प्रभावित भऽ जाइत अछि।
तँ कथा अनुभवकेँ पुनर्रचित कए गढ़ल जाएत। आ व्यक्तिगत चेतना तखन सामाजिक आ सामूहिक चेतना बनि आओत। शोषककेँ अपन प्रवृत्तिपर अंकुश लगबए पड़तन्हि। तँ शोषितकेँ एकर विरोध मुखर रूपमे करए पड़तन्हि।
स्वतंत्रता- सामाजिक परिवर्तन । कथा तखन संप्रेषित होएत, संवादक माध्यम बनत। कथा समाजक लेल शस्त्र तखने बनि सकत, शक्ति तखने बनि सकत।
जे कथाकार उपदेश देताह तँ ज्ञानक हस्तांतरण करताह, जकर आवश्यकता आब नहि छै। जखन कथाकार सम्वाद शुरू करताह तखने मुक्तिक वातावरण बनत आ सम्वादमे भाग लेनिहार पाठक जड़तासँ त्राण पओताह।
कथा क्रमबद्ध होअए आ सुग्राह्य होअए तखने ई उद्देश्य प्राप्त करत। बुद्धिपरक नहि व्यवहारपरक बनत। वैदिक साहित्यक आख्यानक उदारता संवादकेँ जन्म दैत छल जे पौराणिक साहित्यक रुढ़िवादिता खतम कए देलक।
आ संवादक पुनर्स्थापना लेल कथाकारमे विश्वास होएबाक चाही- तर्क-परक विश्वास आ अनुभवपरक विश्वास, जे सुभाषचन्द्र यादवमे छन्हि। प्रत्यक्षवादक विश्लेषणात्मक दर्शन वस्तुक नहि, भाषिक कथन आ अवधारणाक विश्लेषण करैत अछि से सुभाषजीक कथामे सर्वत्र देखबामे आओत। विश्लेषणात्मक अथवा तार्किक प्रत्यक्षवाद आ अस्तित्ववादक जन्म विज्ञानक प्रति प्रतिक्रियाक रूपमे भेल। एहिसँ विज्ञानक द्विअर्थी विचारकेँ स्पष्ट कएल गेल।
प्रघटनाशास्त्रमे चेतनाक प्रदत्तक प्रदत्त रूपमे अध्ययन होइत अछि। अनुभूति विशिष्ट मानसिक क्रियाक तथ्यक निरीक्षण अछि। वस्तुकेँ निरपेक्ष आ विशुद्ध रूपमे देखबाक ई माध्यम अछि। अस्तित्ववादमे मनुष्य-अहि मात्र मनुष्य अछि। ओ जे किछु निर्माण करैत अछि ओहिसँ पृथक ओ किछु नहि अछि, स्वतंत्र होएबा लेल अभिशप्त अछि (सार्त्र)। हेगेलक डायलेक्टिक्स द्वारा विश्लेषण आ संश्लेषणक अंतहीन अंतस्संबंध द्वारा प्रक्रियाक गुण निर्णय आ अस्तित्व निर्णय करबापर जोर देलन्हि। मूलतत्व जतेक गहींर होएत ओतेक स्वरूपसँ दूर रहत आ वास्तविकतासँ लग।
क्वान्टम सिद्धान्त आ अनसरटेन्टी प्रिन्सिपल सेहो आधुनिक चिन्तनकेँ प्रभावित कएने अछि। देखाइ पड़एबला वास्तविकता सँ दूर भीतरक आ बाहरक प्रक्रिया सभ शक्ति-ऊर्जाक छोट तत्वक आदान-प्रदानसँ सम्भव होइत अछि। अनिश्चितताक सिद्धान्त द्वारा स्थिति आ स्वरूप, अन्दाजसँ निश्चित करए पड़ैत अछि।
तीनसँ बेशी डाइमेन्सनक विश्वक परिकल्पना आ स्टीफन हॉकिन्सक “अ ब्रिफ हिस्ट्री ऑफ टाइम” सोझे-सोझी भगवानक अस्तित्वकेँ खतम कए रहल अछि कारण एहिसँ भगवानक मृत्युक अवधारणा सेहो सोझाँ आएल अछि, से एखन विश्वक नियन्ताक अस्तित्व खतरामे पड़ल अछि। भगवानक मृत्यु आ इतिहासक समाप्तिक परिप्रेक्ष्यमे मैथिली कथा कहिया धरि खिस्सा कहैत रहत ? लघु, अति-लघु कथा, कथा, गल्प आदिक विश्लेषणमे लागल रहत?
जेना वर्चुअल रिअलिटी वास्तविकता केँ कृत्रिम रूपेँ सोझाँ आनि चेतनाकेँ ओकरा संग एकाकार करैत अछि तहिना बिना तीनसँ बेशी बीमक परिकल्पनाक हम प्रकाशक गतिसँ जे सिन्धुघाटी सभ्यतासँ चली तँ तइयो ब्रह्माण्डक पार आइ धरि नहि पहुँचि सकब। ई सूर्य अरब-खरब आन सूर्यमेसँ एकटा मध्यम कोटिक तरेगण- मेडिओकर स्टार- अछि। ओहि मेडिओकर स्टारक एकटा ग्रह पृथ्वी आ ओकर एकटा नगर-गाममे रहनिहार हम सभ अपन माथपर हाथ राखि चिन्तित छी जे हमर समस्यासँ पैघ ककर समस्या ? हमर कथाक समक्ष ई सभ वैज्ञानिक आ दार्शनिक तथ्य चुनौतीक रूपमे आएल अछि।
होलिस्टिक आकि सम्पूर्णताक समन्वय करए पड़त ! ई दर्शन दार्शनिक सँ वास्तविक तखने बनत।
पोस्टस्ट्रक्चरल मेथोडोलोजी भाषाक अर्थ, शब्द, तकर अर्थ, व्याकरणक निअम सँ नहि वरन् अर्थ निर्माण प्रक्रियासँ लगबैत अछि। सभ तरहक व्यक्ति, समूह लेल ई विभिन्न अर्थ धारण करैत अछि। भाषा आ विश्वमे कोनो अन्तिम सम्बन्ध नहि होइत अछि। शब्द आ ओकर पाठ केर अन्तिम अर्थ वा अपन विशिष्ट अर्थ नहि होइत अछि।
आधुनिक आ उत्तर आधुनिक तर्क, वास्तविकता, सम्वाद आ विचारक आदान-प्रदानसँ आधुनिकताक जन्म भेल । मुदा फेर नव-वामपंथी आन्दोलन फ्रांसमे आएल आ सर्वनाशवाद आ अराजकतावाद आन्दोलन सन विचारधारा सेहो आएल। ई सभ आधुनिक विचार-प्रक्रिया प्रणाली ओकर आस्था-अवधारणासँ बहार भेल अविश्वासपर आधारित छल।
पाठमे नुकाएल अर्थक स्थान-काल संदर्भक परिप्रेक्ष्यमे व्याख्या शुरू भेल आ भाषाकेँ खेलक माध्यम बनाओल गेल- लंगुएज गेम। आ एहि सभ सत्ताक आ वैधता आ ओकर स्तरीकरणक आलोचनाक रूपमे आएल पोस्टमॉडर्निज्म।
कंप्युटर आ सूचना क्रान्ति जाहिमे कोनो तंत्रांशक निर्माता ओकर निर्माण कए ओकरा विश्वव्यापी अन्तर्जालपर राखि दैत छथि आ ओ तंत्रांश अपन निर्मातासँ स्वतंत्र अपन काज करैत रहैत अछि, किछु ओहनो कार्य जे एकर निर्माता ओकरा लेल निर्मित नहि कएने छथि। आ किछु हस्तक्षेप-तंत्रांश जेना वायरस, एकरा मार्गसँ हटाबैत अछि, विध्वंसक बनबैत अछि तँ एहि वायरसक एंटी वायरस सेहो एकटा तंत्रांश अछि, जे ओकरा ठीक करैत अछि आ जे ओकरो सँ ठीक नहि होइत अछि तखन कम्प्युटरक बैकप लए ओकरा फॉर्मेट कए देल जाइत अछि- क्लीन स्लेट !
पूँजीवादक जनम भेल औद्योगिक क्रान्तिसँ आ आब पोस्ट इन्डस्ट्रियल समाजमे उत्पादनक बदला सूचना आ संचारक महत्व बढ़ि गेल अछि, संगणकक भूमिका समाजमे बढ़ि गेल अछि। मोबाइल, क्रेडिट-कार्ड आ सभ एहन वस्तु चिप्स आधारित अछि। एहि बेरुका (२००८) कोसीक बाढ़िमे अनलकान्तजी गाममे फाँसल छलाह, भोजन लेल मारि पड़ैत रहए मुदा क्रेडिट कार्डसँ ए.सी.टिकट बुक भए गेलन्हि। मिथिलाक समाजमे सूचना आ संगणकक भूमिकाक आर कोन दोसर उदाहरण चाही?
डी कन्सट्रक्शन आ री कन्सट्रक्शन विचार रचना प्रक्रियाक पुनर्गठन केँ देखबैत अछि जे उत्तर औद्योगिक कालमे चेतनाक निर्माण नव रूपमे भऽ रहल अछि। इतिहास तँ नहि मुदा परम्परागत इतिहासक अन्त भऽ गेल अछि। राज्य, वर्ग, राष्ट्र, दल, समाज, परिवार, नैतिकता, विवाह सभ फेरसँ परिभाषित कएल जा रहल अछि। मारते रास परिवर्तनक परिणामसँ, विखंडित भए सन्दर्भहीन भऽ गेल अछि कतेक संस्था।
एहि परिप्रेक्ष्यमे मैथिली कथा गाथापर सेहो एकटा गहिंकी नजरि दौगाबी।
रामदेव झा जलधर झाक “विलक्षण दाम्पत्य” (मैथिल हित साधन, जयपुर, १९०६ ई.) केँ मैथिलीक आधुनिक कथाक प्रारम्भ मानलन्हि । पुलकित मिश्रक “मोहिनी मोहन” (१९०७-०८), जनसीदनक “ताराक वैधव्य” (मिथिला मिहिर, १९१७ ई.), श्रीकृष्ण ठाकुरक चन्द्रप्रभा, तुलापति सिंहक मदनराज चरित, काली कुमार दासक अदलाक बदला आ कामिनीक जीवन, श्यामानन्द झाक अकिञ्चन, श्री बल्लभ झाक विलासिता, हरिनन्दन ठाकुर “सरोज”क ईश्वरीय रक्षा, शारदानन्द ठाकुर “विनय”क तारा आ श्याम सुन्दर झा “मधुप”क प्रतिज्ञा-पत्र, वैद्यनाथ मिश्र “विद्यासिन्धु”क गप्प-सप्पक खरिहान आ प्रबोध नारायण सिंहक बीछल फूल आएल। हरिमोहन झाक कथा आ यात्रीक उपन्यासिका, राजकमल चौधरी, ललित, रामदेव झा, बलराम, प्रभास कुमार चौधरी, धूमकेतु, राजमोहन झा, साकेतानन्द, विभूति आनन्द, सुन्दर झा “शास्त्री”, धीरेन्द्र, राजेन्द्र किशोर, रेवती रमण लाल, राजेन्द्र विमल, रामभद्र, अशोक, शिवशंकर श्रीनिवास, प्रदीप बिहारी, रमेश, मानेश्वर मनुज, श्याम दरिहरे, कुमार पवन, अनमोल झा, मिथिलेश कुमार झा, हरिश्चन्द्र झा, उपाध्याय भूषण, रामभरोस कापड़ि “भ्रमर”, भुवनेश्वर पाथेय, बदरी नारायण बर्मा, अयोध्यानाथ चौधरी, रा.ना.सुधाकर, जीतेन्द्र जीत, सुरेन्द्र लाभ, जयनारायण झा “जिज्ञासु”, श्याम सुन्दर “शशि”, रमेश रञ्जन, धीरेन्द्र प्रेमर्षि, परमेश्वर कापड़ि, तारानन्द वियोगी, नागेन्द्र कुमर, अमरनाथ, देवशंकर नवीन, अनलकान्त, श्रीधरम, नीता झा, विभा रानी, उषाकिरण खान, सुस्मिता पाठक, शेफालिका वर्मा, ज्योत्सना चन्द्रम, लालपरी देवी एहि यात्राकेँ आगाँ बढ़ेलन्हि।
मैथिलीमे नीक कथा नहि, नीक नाटक नहि? मैथिलीमे व्याकरण नहि? पनिसोह आ पनिगर एहि तरहक विश्लेषण कतए अछि मैथिली व्याकरण मे, वैह अनल, पावक सभ अछि ! मुदा दीनबन्धु झाक धातु रूप पोथीमे जे १०२५ टा एहि तरहक खाँटी रूप अछि, रमानथ झाक मिथिलाभाषाप्रकाशमे जे खाँटी मैथिली व्याकरण अछि, ई दुनू रिसोर्स बुक लए मानकीकरण आ व्याकरणक निर्माण सर्वथा संभव अछि। मुदा भऽ रहल अछि ई जे पानीपतक पहिल युद्धक विश्लेषणमे ई लिखी जे पानीपत आ बाबरक बीचमे युद्ध भेल। रामभद्रकें धीरेन्द्र सर्वश्रेष्ठ मैथिली कथाकारक रूपमे वर्णित कएने छथि, मुदा एखन धरि हुनकर कएक टा कथाक विश्लेषण कएल गेल अछि ? नचिकेताक नाटक आ मैथिलीक सेक्सपिअर महेन्द्र मलंगियाक काजक आ रामभद्र आ सुभाष चन्द्र यादवक कथा यात्राक सन्दर्भमे ई गप कहब आवश्यक छल।
जाहि समय मैथिलीक समस्या घर-घरसँ मैथिलीक निष्कासन अछि, जखन हिन्दीमे एक हाथ अजमेलाक बाद नाम नहि भेला उत्तर लोक मैथिलीक कथा-कविता लिखि आ सम्पादक-आलोचक भए, अपन महत्वाकांक्षाक भारसँ मैथिली कथा-कविताक वातावरणकेँ भरिया रहल छथि, मार्क्सवाद, फेमिनिज्म आ धर्मनिरपेक्षता घोसिया-घोसिया कए कथा-कवितामे भरल जा रहल अछि, तखन स्तरक निर्धारण सएह कऽ रहल अछि, स्तरहीनताक बेढ़ वाद बनल अछि। जे गरीब आ निम्न जातीयक शोषण आ ओकरा हतोत्साहित करबामे लागल छथि से मार्क्सवादक शरणमे, जे महिलाकेँ अपमानित केलन्हि से फेमिनिज्म आ मिथिला राज्य आ संघक शरणमे आ जे साम्प्रदायिक छथि ओ धर्मनिरपेक्षताक शरणमे जाइत छथि। ओना साम्प्रदायिक लोक फेमिनिस्ट, महिला विरोधी मार्क्सिस्ट आ एहि तरहक कतेक गठबंधन आ मठमे जाइत देखल गेल छथि। क्यो राजकमलक बड़ाइमे लागल अछि, तँ क्यो यात्रीक आ धूमकेतुक तँ क्यो सुमनजीक, आ हुनका लोकनिक तँ की पक्ष राखत तकर आरिमे अपनाकेँ आगाँ राखि रहल अछि। यात्रीक पारोकेँ आ राजकमल आ धूमकेतुक कथाकेँ आइयो स्वीकार नहि कएल गेल अछि- एहि तरहक अनर्गल प्रलाप ! क्यो तथाकथित विवादास्पद कथाक सम्पादन कए स्वयं विवाद उत्पन्न कए अपनाकेँ आगाँ राखि रहल छथि। मात्र मैथिल ब्राह्मण आ कर्ण कायस्थक लेखनक बीच सीमित प्रतियोगिता जाहि कवि-कथाकारकेँ विचलित कए रहल छन्हि आ हिन्दी छोड़ि मैथिलीमे अएबाक बाद जाहि गतिसँ ओ ई सभ करतब कए रहल छथि, तिनका मैथिलीक मुख्य समस्यापर ध्यान कहिया जएतन्हि से नहि जानि ? लोक ईहो बुझैत छथि जे हिन्दीक बाद जे मैथिलीमे लिखब , तँ स्वीकृति त्वरित गतिएँ भेटत ? जे मैथिलीक रचनाकारेँकेँ एहि तरहक भ्रम छन्हि आ आत्मविश्वासक अभाव छन्हि, अपन मातृभाषाक संप्रेषणीयतापर अविश्वास (!), तखन एहि भाषाक भविष्य हिनका लोकनिक कान्हपर दए कोन छद्म हम सभ संजोगि रहल छी ? सेमीनारमे साहित्य अकादमी पुरस्कार प्राप्त एहन जुझारू कथाकार, सम्पादक आ समालोचक सभकेँ अपन पुत्र-पुत्री-पत्नीक संग मैथिलीमे नहि वरन् हिन्दी मे (अंग्रेजी प्रायः सामर्थ्यसँ बाहर छन्हि तेँ) गप करैत देखि हतप्रभ रहि जाइत छी। मैथिलीमे बीस टा लिखनहार छलाह आ पाँचटा पढ़निहार, से कोन विवाद उठल होएत? राजकमल/ यात्रीक मैथिलीक लेखन सौम्य अछि, से हुनकर सभक गोट-गोट रचना पढ़ि कए हम कहि सकैत छी। ताहि स्थिति मे- ई विवाद रहए एहि कवितामे आ एहि कथामे- एहि तरहक गप आनि आ ओकर पक्षमे अपन तर्क दए अपन लेखनी चमकाएब ? आ तकर बाद यात्रीक बाद पहिल उपन्यासकार फलना आ राजकमलक बाद पहिल कवि चिलना-आब तँ कथाकार आ कविक जोड़ी सेहो सोझाँ अबैत अछि, एक दोसराक भक्तिमे आ आपसी वादकेँ आगाँ बढ़एबा लेल। मैथिलीक मुख्य समस्या अछि जे ई भाषा एहि सीमित प्रतियोगी (दुर्घर्ष!) सभक आपसी महत्वाकांक्षाक मारिक बीच मरि रहल अछि। कवि-कथाकार मैथिलीकेँ अपन कैरिअर बना लेलन्हि, घरमे मैथिलीकेँ निष्कासित कए सेमीनारक वस्तु बना देलन्हि। तखन कतए पाठक आ कोन विवाद ! जे समस्या हम देखि रहल छी जे बच्चाकेँ मैथिलीक वातावरण भेटओ आ सभ जातिक लोक एहि भाषासँ प्रेम करथि ताहि लेल कथा आ कविता कतए आगाँ अछि ? कएकटा विज्ञान कथा, बाल-किशोर कथा-कविता कैरियरजीवी कवि-कथाकार लिखि रहल छथि। आ ओ घर-घरमे पहुँचए ताहि लेल कोन प्रयास भए रहल अछि ? सए-दू सए कॉपी पोथी छपबा कए , तकर समीक्षा करबा कए, सए-दू सए कॉपी छपएबला पत्रिकामे छपबा कए , तकर फोटोस्टेट कॉपी फोल्डर बना कऽ घरमे राखि पुरस्कार लेल आ सिलेबसमे किताब लगेबा लेल कएल गेल तिकड़मक वातावरणमे हमर आस गैर मैथिल ब्राह्मण-कर्ण कायस्थ पाठक आ लेखकपर जाए स्थिर भए गेल अछि।
जे अपन घर-परिवार नहि सम्हारि सकलाह से ढेरी-ढाकी भाषायी पुरस्कार लए बैसल छथि, मिथिला राज्य बनएबामे लागल छथि , पता नहि राज्य कोना सम्हारि सकताह आ ओकर विधान सभामे कोन भाषामे बजताह, जखन हुनका ओतए पुरस्कृत कएल जएतन्हि।
जे घरमे मैथिली नहि बजैत छथि से लेखक आ कवि बनल छथि (हिन्दी-मैथिलीमे समान अधिकारसँ) हिन्दीमे सोचि लिखैत छथि आ तखन अनुवाद कए मौलिक मैथिली लिखैत छथि ! मैथिली कथा-कविता करैत छथि!!
मराठी, उर्दू, तमिल, कन्नड़सँ मैथिली अनुवाद पुरस्कार निर्लज्जतासँ लैत छथि , वणक्कम केर अर्थ पुछबन्हि से नहि अबैत छन्हि, अलिफ-बे-से केर ज्ञान नहि, मराठीमे कोनो बच्चासँ गप करबाक सामर्थ्य नहि छन्हि। आ मैथिलीमे हुनकर माथ फुटबासँ एहि द्वारे बचि जाइत छन्हि कारण अपने छपबा कए समीक्षा करबैत छथि, से पाठक तँ छन्हि नहि। पाठक नहि रहएमे हुनका लोकनिकेँ फाएदा छन्हि। आ एहि पुरस्कार सभमे जूरी आ एडवाइजरी बोर्ड अपनाकेँ आगाँ करबामे जखन स्वयं आगाँ अबैत छथि तखन एहि सीमित प्रतियोगी लोकनिक आत्मविश्वास कतेक दुर्बल छन्हि , सएह सोझाँ अबैत अछि । सारंग कुमार छथि, तँ बलरामक चरचा फेरसँ कथाकारक रूपमे शुरू भेल अछि । आ जिनकर सन्तान साहित्यमे नहि अएलाह हुनकर चरचा फेर कोना होएत, हुनकर पक्ष के आगाँ राखत ? जीबैत धरि ने सभ अपन पक्ष स्वयं आगाँ राखि रहल छथि ? मुदा मुइलाक बाद ? मैथिली साहित्यक एहि सत्यकेँ देखार करबाक आवश्यकता अछि । आँखि मुनि कए सेहो एकर समाधान लोक मुदा ताकिये रहल छथि।
क्यो चित्रगुप्त सभा खोलि मणिपद्मकेँ बेचि रहल छथि तँ क्यो मैथिल (ब्राह्मण) सभा खोलि सुमनजीक व्यापारमे लागल छथि-मणिपद्म आ सुमनजीक आरिमे अपन धंधा चमका रहल छथि आ मणिपद्म आ सुमनजीकेँ अपमानित कए रहल छथि। कथा-कविता संग्रह सभक सम्पादकक चेला चपाटी मैथिलीक सर्वकालीन कथाकार-कविक संकलनमे स्थान पाबि जाइत छथि , भने हुनकर कोनो पहिले संग्रह आएल होइन्हि वा कथा-कविताक संख्या हास्यास्पद रूपसँ कम होइन्हि। पत्रिका सभक सेहो वएह स्थिति अछि। व्यक्तिगत महत्वाकांक्षामे कटाउझ करैत बिन पाठकक ई पत्रिका सभ स्वयं मरि रहल अछि आ मैथिलीकेँ मारि रहल अछि। ड्राइंग रूममे बिना फील्डवर्कक लिखल लोककथा जाहि भाषामे लिखल जाइत होअए, ओतए एहि तरहक हास्यास्पद कटाउझ स्वाभाविक अछि। आब तँ अन्तर्जालपर सेहो मैथिलीक किछु जालवृत्तपर जातिगत कटाउझ आ अपशब्दक प्रयोग देखबामे आएल अछि।
मार्क्सिस्ट आ फेमिनिस्ट बनि तकरो व्यापार शुरू करब आ अपन स्तरक न्यूनताक एहि तरहेँ पूर्ति करब, सीमित प्रतियोगिता मध्य अल्प प्रतिभायुक्त साहित्यकारक ई हथियार बनि गेल अछि। जे मार्क्सक आदर करत से ई किएक कहत जे हम मार्क्सवादी आलोचक आकि लेखक छी ? हँ जे मार्क्सक धंधा करत तकर विषयमे की कही, धंधा तँ सुमन, राजकमल, यात्री, मणिपद्म, धूमकेतु......सभक शुरू भेल अछि। आ तकर कारण सेहो स्पष्ट। राष्ट्रीय सर्वेक्षण ई देखबैत अछि जे संस्कृत, हिन्दी, मैथिली आ आन साहित्य कॉलेजमे वैह पढ़ैत छथि जिनका दोसर विषयमे नामांकन नहि भेटैत छन्हि, पत्रकारितामे सेहो यैह सभ अबैत छथि। प्रतिभा विपन्न एहने साहित्यसेवीकेँ साहित्यक चश्का लागल छन्हि आ हिनके हाथमे मैथिली भाषाक भविष्य सुरक्षित रहत? मुदा एहि वास्तविकताक संग आगाँक बाट हमरा सभक प्रतीक्षामे अछि। सुच्चा मैथिली सेवी कथाकार आ पाठक जे धूरा-गरदामे जएबा लेल तैयार होथि, बच्चा आ स्त्री जनताक साहित्य रचथि आ अपन ऊर्जा मैथिलीकेँ जीवित रखबा मात्रमे लगाबथि ओ श्रेणी तैयार होएबे टा करत।
मैथिलीक नामपर कोनो कम्प्रोमाइज नहि। सुभाषचन्द्र यादवजीक ई संग्रह धारावहिक रूपमे “विदेह” ई-पत्रिकामे (http://www.videha.co.in) अन्तर्जालपर ई-प्रकाशित भए हजारक-हजार पाठकक स्नेह पओलक, ऑनलाइन कामेन्ट एहि कथा सभकेँ भेटलैक जाहिमे बेशी पाठक गैर मैथिल ब्राह्मण आ कर्ण कायस्थ रहथि, से हम हुनकर सभक उपनाम देखि अन्दाज लगाओल। मैथिल ब्राह्मण आ कर्ण कायस्थ तँ पाठक बनि रहिये नहि सकैत छथि, शीघ्र यात्रीक बादक एकमात्र जन उपन्यासकार आ कुलानन्द मिश्रक बादक एकमात्र सही अर्थमे कविक उपाधि लेल लालायित भए जाइत छथि। अपनाकेँ घोड़ा आ बाघ आ दोसरकेँ गधा आ बकरी कहबा काल ओ मूल दिशा आ समस्यासँ अपनाकेँ फराक करैत छथि। अपन कथा-कवितापर अपने समीक्षा कए आत्ममुग्धताक ई स्थिति समीक्षाक दुर्बलतासँ आएल अछि। एहि एकमात्र शब्दसँ हमरा वितृष्णा अछि आ तकर निदान हम मैथिलीकेँ देल स्लो-पोइजनिंगक विरुद्ध “विदेह” ई-पत्रिकाक मैथिली साहित्य आन्दोलनमे देखैत छी। एतए साल भरिमे सएसँ बेशी लेखक जुड़लाह तँ पाठकक संख्या लाख टपि गेल। बच्चा आ महिलाक संग जाहि तरहेँ गैर मैथिल ब्राह्मण-कर्ण कायस्थ पाठक आ लेखक जुटलाह से अद्भुत छल। हमर एहि गपपर देल जोरकेँ किछु गोटे (मैथिली) साहित्यकेँ खण्डित करबाक प्रयास कहताह मुदा हमर प्राथमिकता मैथिली अछि, मैथिली साहित्य आन्दोलन अछि, ई भाषा जे मरि जाएत तखन ओकर ड्राइंग रूममे बैसल दुर्घर्ष सम्पादक-कवि-कथाकार-मिथिला राज्य आन्दोलकर्ता आ समालोचकक की होएतन्हि। सुभाषचन्द्र यादवजीक कथाक पुनः पाठ आ भाषाक पुनः पाठ एहि रूपमे हमरा आर आकर्षित करैत अछि। आ एतए ईहो सन्दर्भमे सम्मिलित अछि जे सुभाषचन्द्र यादवजीक ई संग्रह धारावहिक रूपमे अन्तर्जालपर ई-प्रकाशित भए प्रिंट फॉर्ममे आबि रहल अछि, कथाक पुनः पाठ आ भाषाक पुनः पाठ लए। आ ई घटना सभ दिन आ सभ प़क्षमे मैथिलीकेँ सबल करत से आशा अछि।
-गजेन्द्र ठाकुर


text:
शनिवार, जनवरी 8
मिथिलाक धार्मिक यात्रा : उच्चैठ
उच्चैठ मधुबनी जिलाक बेनीपट्टी थाना मे अछि । एतय देवी दुर्गाक एकटा पुरान आ पैघ मंदिर अछि । ई स्थान कमतौल रेलवे स्टेशन सँ २४ कि०मी० दक्षिण अछि आ दरभंगा सँ बस सँ सीधा जूडल अछि । एहि दुर्गा मंदिरक अपन खास ऐतिहासिक महत्व अछि । एकटा पौराणिक कथाक हिसाब सँ एतय कालीदास रहैत छलाह । कालीदास पहिने महामूर्ख छलाह ।
ओहि समय सदानंद नामक एकटा प्रसिद्ध राजा छलाह । हुनक बेटी विद्योतमा सुंदर आ गुणवती छ्लीह । विद्योतमा वियाहक लेल आयल अनेको राजा सँ वियाह करबा सँ मना दऽ देलनि आ प्रण केलनि जे ओ हुनके सँ वियाह करतीह जे हुनका सँ बेसी गुणवान हुअए । एहि सँ अपमानित भेल राजाक पंडित लोदनि बदला लेबाक लेल सोचलथि आ एकटा महामूर्खक खोज मे लागि गेलाह । एक दिन हुनका लोकनिक नजरि कालीदास पर पड़ल, जे एकटा गाछक डारि पर बैसल छलाह आ ओकरहि काटि रहल छलाह । विद्वान लभ सोचलाह जे एहि सँ पैघ मूर्ख कतय भेटत । ओ कालीदास कें राजा सदानंदक दरबार मे लऽ गेलाह आ विद्योत्मा सँ हुनक वियाहक प्रस्ताव केलनि । पंडित लोकनि इहो कहलाह जे एखन ई मौन व्रत धाराण केने छथि आ तें इशारा मे गप्प करैत छथि ।
विद्योत्मा दरवार मे उपस्थित भेलीह आ मौन रूप सँ प्रश्न पूछैत एकटा आँगुर उठेलीह, जेकर अर्थ भेल - ईश्वर एक छथि । कालीदास सोचलाह जे ई हमर एकटा आँखि फोड़य चाहैत अछि तँ हम हिनक दुनू फोड़ि देब आ तें ओ अपन दूटा आँगुर उठा देलनि । विद्योत्मा बुझलीह जे ई ईश्वरक दू रूप बतबैत छथि आ तें दूटा आँगुर उठेलनि अछि । पुन: दोसर प्रश्न मे विद्योत्मा अपन पाँचो आँगुर उठेलनि जेकर अर्थ भेल _ मूल तत्व ५ अछि । कालीदास सोचलाह जे ई हमरा थापड़ मारत तँ हम एकरा मुक्का मारब आ ओ पाँचों आँगुर बान्हि मुक्का देखेलनि । विद्योत्मा सोचलीह जे हिनक आशय ५ तत्व सँ मीलि कें बनल शरीर सँ अछि आ विद्योत्मा हारि मानि लेलनि । एवं प्रकारे कालीदास आ विद्योत्माक वियाह भेल । परंतु बाद मे वास्तविक स्थितिक ज्ञान भेला पर विद्योत्मा कालीदास कें अपमानित कऽ घर सँ निकालि देलनि ।
तत्पश्चात कालीदास विद्याध्ययनक लेल उच्चैठ पहुँचलाह आ एहिठाम रहि सभ शास्त्रक ज्ञाता भऽ गेलाह । आइयो लोक एहिठामक माँटि अपन घर लऽ जाईत अछि आ विश्वास करैत अछि जे दुर्गाक कृपा सँ हुनको घर मे कालीदास सदृश विद्वान हेताह
1 टिप्पणी:
-
-
Hamra laagait aichh je photo Madhubani Ganga Sagar pokhair ke Kali mandir ke aichh. photo ek ber fer san check karoo.
Prabhat Chandra Das, Village - Simra,via- Jhanjharpur, Dist. Madhubani
- 16 सितंबर 2012 को 3:01 pm


text:
घर
तोड़ि देलिऐ
पति-पुत्रक
दुरघटनाक तीन मास पछाति प्रमिला कोठरीमे असगरे बैसल अपन भवितब दिस देखि रहल
छथि। ओना अखनि तक प्रमिलाकेँ एहेन विचार मनमे कहियो ने उठल छेलनि। नव-नव विचार
मनमे उठलनि। ओना ईहो कहि सकै छी जे जहिना दुनियाँमे हजारो रोग-वियाधि (दैहिक,
मानसिक) पसरल अछि, मुदा भेँट तँ तहिये ने होइए जइ दिन ओकर आक्रमण होइ छै। डाक्टर
तँ बेवसायी भेला, तँए ओ अपन पूजी बढ़बै दुआरे अनको रोग-वियाधिक आ ओकर दवाइ-औषधिक
अध्ययन करै छथि, मुदा रोगीकेँ ओइसँ आकि जेकरा ओइसँ भेँट नै, तेकरा कोन मतलब छै
जे अनेरे पेनक्रियाजक कैंसरक इलाज कथीसँ हएत, से बूझत। ओना बूझब जरूरी छै कि नै
छै ई अलग बात भेल। दुनू छै। बूझब ऐ दुआरे अछि जे रोग-वियाधिक कोनो ठेकान अछि,
केकरो भऽ सकै छै तँए बूझब जरूरीओ अछि, मुदा नहियोँ बुझने हानिओ तँ नहियेँ अछि।
हानि ऐ दुआरे नै अछि जे जँ ओइसँ भेँटे नै हुअए। ओना, जिनगी अमरलत्ती जकाँ जहिना
बिनु जड़ि-मुड़ीक होइए तहिना दुनियोँ अछि। तखनि तँ भेल जे ओतबे अध्ययनक ने
जरूरति अछि जेतेकक जरूरत जिनगी चलैक क्रियामे होइए। अखनि तक जे प्रमिलाक जिनगी
रहल ओ सपाट रहल। सपाट ई जे बिआहसँ पहिने माता-पिताक आश्रयमे रहली, आ सासुर बासक
दौड़ान सरकारी भवनमे रहली, तँए घर बनबैक ने जरूरति पड़ल आ ने मन बौएलनि। मोने
बौएला पछाति ने लोक बाड़ी-झाड़ीमे रंग-रंगक साग तोड़ि पेटक आगि दबैए। जँ से नै
तँ अनेरे किए कियो अल्लू-परोड़ छोड़ि, की-कहाँक साग खाएत। भलहिं पौष्टिक
दृष्टिए सागो अपन ओहेन कुबत बनौने हुअए जइमे अल्लुओ-परोड़सँ बेसी सुआदो आ शक्तीओ
देहमे दाबि कऽ रखने हुअए। परसू जखनि प्रमिला सरकारी भवनसँ निकालि देल गेली आ
भाड़ाक घरमे एली तखनि मनक अन्हरियाक एकादशी दिन विचार उठलनि। अनायास मुहसँ
निकललनि-
“परिवार तेना राँइ-वाँइ भऽ गेल जे केतए रहब।
भाड़ा घर अपन थोड़े भेल चारि दिन चान फेर अन्हरिया राति। मुदा नहियोँ भेने
की हएत, केतौ तँ रहए पड़त।”
अंतिम पेजसँ.........................................................
अखनि
धरि मुरलीधरक मनमे यएह रहनि जे गिरिधर भैया थोड़े खेत-पथारक आड़िपर औता, तखनि
तँ कागजी बँटबारा भेल रहत। मुदा से भेलनि नै। प्रमिला अपन सभ किछु अलग देखए
चाहै छेली। बजली-
“हमर सभ किछु अलग करि दिअ।”
घरसँ
लऽ कऽ वाड़ी-झाड़ी खेत-पथार सभ किछु प्रमिला अपन खँतिया लेली। खँतेला पछाति
छोटकी दियादिनी कहलकनि-
“दीदी, सब किछु तँ बँटाइए गेल। आन जे आबि घराड़ीपर भाँटा रोपत आ अनेरो
साँझ-भोर आबि जे गरिऔत से केहेन हएत। मनहुण्डे सब खेतक उपजा साले-साल दइत रहबनि,
अनका नै देथुन।”
जेना
कोनो लाभ पौने लोककेँ खुशीए टा नै उत्साहो उमकै छै तहिना प्रमिला उमकैत बजली-
“बाँटल भाए पड़ोसिया दाखिल। अपना हिस्साक घरमे जेकरा मन फूड़त तेकरा
बसाएब, तइले अहाँकेँ किए छाती फटैए।”
जेठ
दियादिनी, मातृ तुल्य प्रमिलाक बात सुनि सबरी आँखि निच्चाँ कऽ लेलनि। मन कहलकनि-
‘एहेन
लोकक मुँह देखब पाप छी।’¦१,५२७¦
१० अगस्त २०१४


text:
नमस्कार -- हम मनोज पाठक
वाक कला पर आधारित नियमित साप्ताहिक लेखमालाक 6 म कड़ी। एकर ऑडियो फाइल सेहो उपलब्ध अछि। सुनबाक लेल अपन ई मेल आइ डी पठाऊ। लेख उपयोगी लागय त, एकरा आगाँ फॉरवर्ड करू। सुदीर्घ बनाऊ सांस, जोड़ू जीवनक डोर आ निखारू अपन वाक कला
अवाजक हार्डवेयर आ सॉफ्टवेयर पर विचारक क्रममे आइ हमरा लोकनि
Deep Breathing Technique यानि साँस लेबाक ओहि तकनीक पर विचार जारी राखब जाहिसँ अपार लाभ प्रत्येक व्यक्तिकेँ भ, सकैत छैक जँ प्रतिपल व्यक्ति ढंग सँ मात्र साँस लेनाइ आ छोड़नाइ सीख लै।
आई कनेक आर विस्तारसँ साँस लेबा पर हमरा लोकनि विचार क, रहल छी, कारण जे सहज उपलब्ध अछि मुदा अज्ञान, आलस, कमजोर इच्छाशक्ति वा प्रारब्धक चलते जँ कोनो व्यक्ति अपन प्रदर्शनसँ असंतुष्ट छथि वा अपनाकें कमजोर बुझैत छथि वा हुनक तन आ मनक स्वास्थ्य हुनक इच्छाक अनुरूप नहि छनि जाहिसँ वाककलाक इच्छित शिखर तक ओ पहुँच सकथि तँ ई दायित्व एहि पंक्तिक रचनाकारक छैक जे ओ अपन संपर्कमे अबैवला एहेन व्यक्तिक लेल उचित पथ प्रदर्शक बनि सकय।
साँस जीवनक लेल आवश्यक अछि। सफलताक उच्चतम शिखर तक शीघ्र पहुँचैमे साँसक संतुलित प्रयोग कम समयमे अप्रत्याशित रूपसँ लाभ पहुँचबैत छैक। ई ज्ञान सुदीर्घ अवधिसँ भारत वर्षमे उपलब्ध अछि मुदा एकर सायास प्रयोग अज्ञानक चलते कम लोक करैत छथि। जिनका ज्ञान छनि ओ प्रारब्धके चलते नहि क, पबैत छथि। जँ एहन व्यक्ति अपन प्रारब्ध के चुनौती देथि तँ ओहो अपन प्रारब्ध के बदलि सकैत छथि आ इच्छित लक्ष्य पाबि सकैत छथि।
अहाँ अहि क्षण, अपन आयुवर्गक कोनो दशकमे होई, जँ अहाँ चाही तँ अपन साँस लेबाक अभ्यास धीरे-धीरे बदलि सकैत छी आ एकरा नीक बना सकैत छी। किशोरावस्था बीतलाक बाद साँसक नियमित अभ्यास मात्र 5 मिनटक लेल प्रतिदिन केलासँ वा प्रतिपल
Deep Breathing केलासँ
1. तन स्वस्थ रहै छैक
2. रोग प्रतिरोधक क्षमता उच्चतम स्तर पर रहैत छैक
3. स्मरण शक्ति प्रबल रहैत छैक
4. दिमागमे याद क, क, राखल प्रत्येक स्मृति आवश्यकता पड़ला पर अनायास बजबा काल वा लिखबा काल पहिनेसँ फुराइत रहैत छैक।
5. वाक अंग स्वस्थ रहलासँ बजबाकाल स्पष्टतासँ विचार श्रोताक समक्ष रखबामे कोनो अवरोध नहि अबैत छैक।
साँस लेबाक क्रिया अनैच्छिक अछि ई सत्य अछि मुदा एहि अनैच्छिक क्रियाकें अपन आवश्यकतानुसार बढ़ाओल जा सकैत अछि इहो सत्य अछि। मात्र योगी नहि, बल्कि भोगी सेहो अपन साँस के नियंत्रित क, क, एकर मात्रा बढ़ा सकैत छथि।
खेलाड़ी, पर्वतारोही आ शारीरिक रूपसं बेसी सक्रिय लोकक सांस लेबाक क्षमता बढ़ल रहैत छनि। अपन
Deep Breathing आ Breathing Technique के चलते ओ आन प्रतिस्पर्धीसँ आगाँ निकलि जाइत छथि।
तनमे नियंत्रित रूपमे बेसी मात्रामे प्राणवायुक प्रवेश भेलासँ शरीरक प्रत्येक अंगकें उच्च गुणवत्तावला पोषक ऑक्सीजन पहुँचैत छैक जाहिसँ अंगक कार्यक्षमता बढ़ैत छैक। ठीक तहिना नियंत्रित रूपसँ प्रतिपल साँस छोड़लासँ शरीरक टॉक्सिनयुक्त वायु कार्बनडाइऑक्साइडके संग बाहर निकलि जाइत छैक। मात्र
Deep Breathing Technique अपना लेलासँ ई लाभ हर व्यक्तिकें भेटैत छैक।
अहाँ जँ
Deep Breathing नहि करैत छी, त, एखनो कोनो देर नहि भेल अछि। एहि पलसँ शुरू क दियौ। एहि पाँतिके पढ़ैत – पढ़ैत सेहो अहाँ Deep Breathing क सकैत छी। एकदम धीरे धीरे सांस लिय, अनुभव करू जे प्राणवायु अहाँक भीतर आबि रहल अछि। एकदम हल्लुके हल्लुके साँसके आबय दियौक। अहाँक आँखि एहि पाँति पर रहय वा जँ अहाँ ई पोस्ट सुनि रहल छी तँ आँखि मूनि लिय, आ प्राणवायुकें अपन नाकक दूनू पूरासँ धीरे धीरे ऊपर आबय दियौ। ई प्राण वायु छैक। अहाँक आयु बढ़ाओत। आब, दियौक, जतेक आबि सकय। सहजतासँ आबय दियौक।
जखन लागय जे एहिसँ बेसी वायु एक साँसमे नहि आबि सकैत अछि त, सहजतासँ वायुके बाहर निकलय दियौक। वायु रोकबाक कोनो प्रयास नहि करू। जहिना धीरे धीरे आयल छल ठीक तहिना धीरे- धीरे निकलय दियौक। बस साँस लेबाक आ छोड़बाक एहि प्रक्रियाके अहाँ पाँच वा दस साँस तक प्रतिदिन मात्र एक सप्ताह करी त, आश्चर्यजनक लाभ अपने बुझबामे आओत। जँ नहि करब आ बस पढ़िक रहि जायब वा सुनैत रहब त, कोनो लाभ नहि होयत। जे कएलासँ अनुभव होइत छैक ओ पढ़िक वा सुनिक, नहि प्राप्त कएल जा सकैत अछि।
किछु लोक अपन आयुक शुरूआती अवस्थामे एकर अनुभव केने रहैत छथि ।
Deep Breathing आ Deep Breathing Technique सँ नीक जकाँ परिचित रहैत छथि । मुदा बादमे
Profession बदलि गेलासँ वा अपन प्रारब्धक चलते एकरा जारी नहि राखि पबैत छथि । एहनामे अपन अरजल अनुभव आ अभ्यास हेरा जाइत अछि आ 45 वर्षक बाद जखन शरीर प्रौढ़ भ, क, अन्ततः अवसान दिस अग्रसर होइत अछि तँ तरह-तरहके बीमारीक शिकार तन आ मन होइत अछि।
मुदा एहनो लोक फेरसँ अपन साँस लेबाक तकनीक बदलि क,
Deep Breathing Technique अपना क, पहिने स्वास्थ्य आ तकर बाद बल अर्जित क, क, इच्छित लक्ष्य प्राप्त क, सकैत छथि। जँ युवावस्थामे
Deep Breathing Technique सीखि लेल जाय आ प्रतिदिन मात्र 5 मिनट साँसक अभ्यास कएल जाय वा प्रतिपल Deep Breathing Technique सँ साँस लेल आ छोड़ल जाय तँ एहन व्यक्ति जीवन पर्यंत स्वस्थ रहताह, अपन कर्मसँ संतुष्ट आ उपलब्धि सँ प्रसन्न रहताह।
तन स्वस्थ, कर्म संतोषप्रद आ उपलब्धि यथेष्ट रखबामे साँस कोना आ किएक सहायक होइत छै से बुझबाक लेल अपन तन आ मनक संरचनासँ परिचित भेनाई आवश्यक अछि। एकर ज्ञान अहाँ कोनो पोथी वा माध्यमसँ सरलतासँ प्राप्त क, सकैत छी। एत, बस साँस आ वाककला पर ध्यान केन्द्रित रखैत जनतब देल जा रहल अछि।
नीक स्वर ध्वनि आ स्पष्ट विचारक लेल अहाँ जतेक बेसी गुणवत्तापूर्ण ऑक्सीजन अपन फेफड़ामे लैत छी ओतेक बेसी लाभ होइत अछि। प्रत्येक व्यक्तिक शरीरमे छातीक पसलीसँ घेरायल दू गोट फेफड़ा रहैत अछि। प्रत्येक फेफड़ामे लगभग 30
करोड़ छोट- छोट वायु प्रकोष्ठ (
Air Bags) अछि।
नाकसँ घीचल गेल प्राणवायु एतहि पहुँचैत अछि आ रक्त परिशुद्धीकरण प्रक्रिया संपन्न होइत अछि। पोषक पदार्थ अवशोषित भेलाक बाद अशुद्ध रक्तक संग शरीरक अनावश्यक पदार्थ सूक्ष्म वायु रूपमे एतए अबैत अछि आ घुरती सांसक संग बाहर निकलि जाइत अछि। रक्तमे प्राणवायु ऑक्सीजन खूब नीक जकाँ घुलैत मिलैत अछि आ नव ऊर्जा ओ स्फूर्तिसँ भरल पोषक रक्त शुद्ध भए क, हृदयमे पहुँचैत अछि। हृदय एकरा आगाँ पूरा शरीरमे पठा दैत छैक। एहि तरहे शरीर स्वस्थ रखबामे सहायक दू महत्वपूर्ण तंत्र एक दोसराक सहयोग करैत अछि।
मानव शरीरक त्वचा जतेक स्थान घेरैत अछि ओकर तुलनामे फेफड़ाक
Air Bags 40 सँ पचास गुना बेसी स्थान घैरैत अछि। जँ जमीन पर पसारिकए एकरा राखल जाय तँ ई Air Bags 80 सँ ल, क,
100 वर्ग गजमे पसरि जायत। जखन कियो व्यक्ति धीरे- धीरे देर तक साँस घीचैत अछि तँ ओकर शरीर तंत्रमे अधिक मात्रामे प्राणवायु पहुँचैत छैक आ धीरे धीरे देर तक साँस छोड़ैत अछि तँ ओकर शरीरक सूक्ष्म विषाक्त अनावश्यक पदार्थ बाहर निकलि जाइत छैक। व्यक्ति अपन साँसके असीमित विस्तार दए सकैत अछि आ आवश्यकतानुसार एकर उपयोग क, सकैत अछि।
ई सब जनतब अहाँ तक पहुँचेबाक लक्ष्य मात्र एतबे टा अछि जे जँ अहाँ जनतबक अभावमे
Deep Breathing नहि करैत छी तँ आबो शुरू करू , जँ प्रारब्ध प्रभावमे Deep Breathing नहि कए पाबि रहल छी तँ अपन प्रारब्धके बदलबाक लेल अपन साँसक प्रयोग एकटा अचूक औजार के रूपमे करू। सामान्यतः एक मिनटमे औसतन 10
सँ 20
बेर हम अहाँ साँस लैत छी। किछु लोक एक मिनटमे 25
सँ ल, क,
40 बेर धरि साँस लैत आ छोड़ैत छथि। साँस बहुत जल्दी लै आ छोड़ैवला लोक बीमारीसँ बेसी ग्रस्त होइत छथि। एहन लोकक अवाज हल्लुक रहैत छनि। साँस संबंधी रोग हिनका बेसी काल तंग करैत छनि।
एहनो लोक जँ अपन साँस लेबाक प्रक्रिया पर ध्यान देथि तँ अल्प समयमे बहुत बेसी लाभान्वित भ, सकैत छथि। साँसक नियमित अभ्यास सँ एक दिस अवाजमे ओज बढ़तैन तँ दोसर दिस तनमे बल बढ़तैन , शरीरमे बल बढ़लासँ अपन लक्ष्य द्रुत गतिसँ प्राप्त करताह। एक साँसमे औसतन
500 घन सेंटीमीटर प्राणवायु भीतर जाइत अछि। एतबे साँस लेलासँ जीवनक सबटा काज सहजतासँ चलैत रहैत अछि। मुदा नियमित Deep Breathing सँ प्रत्येक साँसमे आसानीसँ
3000 घनसेंटीमीटर तक प्राणवायु अपन फेफड़ामे पहुँचाओल जा सकैत अछि। प्रति मिनट साँस लेबाक गति घटि, जाइत छैक। गति घटलासँ उच्च गुणवत्ताक प्राणवायु देर तक फेफड़ामे रहैत अछि आ रक्तमे नीक जकाँ घुलैत मिलैत अछि। दोसर दिस शरीर सँ बाहर निकालल जायवला अनावश्यक विषाक्त वायु शरीर सँ बाहर पूरा पूरा निकलि जाइत अछि।
प्रत्येक साँसक
40% ऑक्सीजन सोझेसोझ दिमाग तक पहुँचैत अछि। ई बहुत बेसी ध्यान दै वला आ हर पल याद रखैवला तथ्य अछि। अहाँ जतबे साँस ल, रहल छी कम वा बेसी, 40 प्रतिशत मस्तिष्क कें पहुँचि रहल छैक। शरीरक प्रत्येक ज्ञात अज्ञात काजक नियंत्रण, सूचनाक आदान –प्रदान, स्मृतिक भंडारण आ एकर यथासमय आवश्यकतानुसार प्रयोग एतहिसँ होइत छैक तँए प्रत्येक साँसक लगभग आधासँ कनिए कम यानि 40
प्रतिशत एकरा चाहबे करियैक।
जखन अहाँ
Deep Breathing कए क, साँसक माध्यमसँ अपना शरीरमे प्राणवायुक मात्रा बढ़ा दैत छियैक तँ दिमाग तक पर्याप्त ऑक्सीजन लगातार पहुँचैत रहैत छैक। दिमागक प्रत्येक कोष के ओकर आवश्यकतानुसार खोराक भेटैत छैक। स्मृति सम्हारि कए रखबाक आ एकर प्रयोग आवश्यकतानुसार करबाक सामर्थ्य बढ़ैत छैक। एहनामे जखन अहाँ बजबाक इच्छा करैत छी वा लिखबा, पढ़बाक काज करैत छी तँ अहाँ बेसी ऊर्जावान रूपसँ अपन काज क,पबैत छी।
प्राणवायुके नियंत्रित रूपमे शरीरमे आपूर्ति करबाक क्षमता अहाँ जतेक बढ़बैत छी ओही अनुपातमे अहाँक शरीरक प्रत्येक अंगक कार्यक्षमता बढ़ैत अछि। कारण दिमाग जकाँ शरीरक प्रत्येक तंत्रक नियंत्रक अंगके ऑक्सीजनक आपूर्ति निश्चित मात्रामे चाही आ
Deep Breathing सँ उच्च गुणवत्तावला ऑक्सीजन सुचारू रूपसँ ओत धरि अबाध गतिसँ पहुँचैत छैक। तंत्रिका तंत्रक नियंत्रक दिमाग, रक्त संचार तंत्रक नियंत्रक हृदय, श्वसन तंत्रक नियंत्रक फेफड़ा, उत्सर्जन तंत्रक नियंत्रक किडनी, आ एहिना प्रत्येक अंग प्रत्यंगमे पर्याप्त प्राणवायु पहुँचबाक लाभ शरीरक स्वामी ओहि व्यक्तिकें अनायास होइत छैक।
जखन अहाँ साँस लैत छी त, फेफड़ाक पसार पर ध्यान दियौ। फेफड़ाक छोट – छोट कोष यानि
Air Bags मे प्राणवायु भरैत छैक तँ प्रत्येक कोष Air Bag बैलून जकाँ फूलैत अछि। फुलबासँ एकरा सभक आकार बढ़ैत छैक आ आकार बढ़लासँ पूरा फेफड़ा पसरैत अछि। फेफड़ा क्षैतिज रूपसँ आ लंबवत रूपसँ पसरि सकैत अछि। क्षैतिज रूपसँ फेफड़ा पसरनाई माने छातीक पसलीक पसरनाई। एकरा साँस एखने घीचिकए अनुभव क, सकैत छी। जे व्यक्ति शारीरिक श्रम बेसी करैत छथि, भाग दौड़ वला काज छनि, खेलाड़ी छथि, फौजमे वा पुलिस बलमे कार्यरत छथि हुनका अचानक तेज गतिसँ साँस देर तक लेबाक आवश्यकता कखनो पड़ि सकैत छनि एहनामे फेफड़ाक पसार क्षैतिज रूपमे करबाक अभ्यास हेबाक चाही।
रक्षा बलक नौकरीमे तँए अनिवार्यरूपसँ छातीक पसलीक पसार कम सँ कम पाँच सेंटीमीटर वा एक निश्चित मानदंड तक भेनाइ अनिवार्य रहैत छैक। कारण तेज गतिसँ दिमाग आ शरीरक अंग-प्रत्यंग तक प्राणवायु पहुँचबाक क्षमता जाहि तनके नहि रहतैक ओकर शरीर एहि काजमे ठठि नहि सकत।फेफड़ाक पसार लंबवत रखनाइ मानसिक श्रम अधिक करैवला व्यक्तिक लेल बेसी लाभप्रद होइत अछि। फेफड़ाक एहि पसारक सेहो अनुभव क, क, देखू। वाककलासँ आजीविका चलबैवला व्यक्तिकें सायास अपन सांस सुदीर्घ करबाक प्रयास करबाक चाही आ छातीक पसार लंबवत रखनाइ सीखबाक चाही।
साँस एखन ल, क, देखू। फेफड़ा आ पाचन तंत्रके अलग करैवला मांसपेशीक परत तन्तुपट (
Diaphragm) कहबैत अछि। जँ अहाँ उच्च गुणवत्तावला अवाज चाहैत छी तँ अहाँके अपन साँस लेबाक तकनीकमे
Diaphragm तक साँसक पसार करैये पड़त।
असलमे फेफड़ाक प्रत्येक
Air Bag मे अहाँ प्राणवायु पहुँचाब चाही त, अहाँके फेफड़ाक पसार लंबवत करय पड़त। बेसी देर तक साँस घीचि कए , अधिक मात्रामे प्राणवायु लए क,
Diaphragm के अहाँके नीचाँ दिस आवश्यकतानुसार ठेल सकैत छी जखन कि पसलीक पसार एक सीमासँ बेसी नहि कए सकैत छी।
Diaphragm के आगाँ नींचा दिस पेट अछि। खाली स्थान एतए बेसी उपलब्ध अछि तँए एकरा आर नीचाँ दिस धकेलल जा सकैत अछि, अधिक प्राणवायुक लेल फेफड़ाक बेसी सँ बेसी प्रकोष्ठकें Air Bags भरल जा सकैत अछि।
खेलाड़ी वा फौजी भगबा काल तेज गतिसँ साँस लैत आ छोड़ैत छथि। हिनका पसलीए चलाक साँस लेबाक आवश्यकता छनि। बेसी मात्रामे प्राणवायु नहि अपितु तेज गतिसँ प्राणवायुक आपूर्तिक शरीरक प्रत्येक अंगमे जरूरति छनि। एकर तेज गति पसलीए चलाक मेनटेन कएल जा सकैत अछि। जखन कि ऑफिसमे बैसि क, काज करैवला व्यक्तिके वा बजबासँ संबधित काज मुख्य रूपसँ करै वला व्यक्तिके साँस आराम आराम सँ शरीरक प्रत्येक अंग प्रत्यंग तक पहुँचेबाक आवश्यकता छनि । तँए दूनू तरहक काज करैवला व्यक्तिक आवश्यकता फराक अछि। ई तथ्य बुझिकए जखन अहाँ अपन साँस लेबाक आवश्यकता निर्धारित करैत छी आ अपन साँस सुदीर्घ करैत छी तँ अपार लाभ होइत अछि।
ई पोस्ट कने नमहर भए गेल। कने उबाऊ,थोड़े पकाऊ आ बहुत बेसी थकाऊ सेहो लागि सकैत अछि। मुदा ई ध्यान राखू जँ अहाँ आब जनतब भेलाक बादो अपन साँस सुदीर्घ करबाक लेल प्रयास नहि करैत छी तँ ई प्रारब्धक दोष अछि। जनिक प्रारब्ध प्रबल छनि आ अवाज कमजोर रहब भाग्यमे लिखल छनि ओ एहि पोस्टके पूरा पढ़िए नहि पौताह आ प्रारब्धक अनुसार अपन गतिके प्राप्त करताह। मुदा जँ अहाँ एहि पाँति धरि एक एक आखरके पढ़ैत पहुँचल छी आ अपन प्रारब्धके चुनौती देबय चाहैत छी तँ भरोस राखू हम अहाँक संग छी, जखन आवश्यकता बुझी हमरा
manubhaishow@gmail.com पर ईमेल करू। अपन अवाजमे रेकॉर्ड कए क, विस्तारसँ अपन समस्याक जनतब दिय, अपन ज्ञान आ अनुभव धरि हम सहयोग करब।
एहि पोस्टमे बस एतबे।
अवाजक हार्डवेयर आ सॉफ्टवेयर पर जनतब आगुओ जारी रहत। अगिला पोस्टमे
Tempo टेम्पो यानि एक निश्चित समयमे शब्द प्रक्षेपणक गति पर हमरा लोकनि चर्च करब।
शुभकामनाक संग विदा लैत छी।
मनोज पाठक
वाक कला पर आधारित नियमित श्रृख्लांक - ६


text:
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- अपने एना अपने मूँह
- छंद शास्त्र
- गजल सम्मान
- गजलक इस्कूल
- गजलसँ संबंधित आडियो/वीडियो
- गजलकार
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Friday, 22 October 2010
गजल
सध्यः अहाॅ, मुदा छी सपना एहि जीवन मे
सहजो सुख भऽ गेल कल्पना एहि जीवन मे
विहुॅसल ठोर विवश भऽ विजुकल,
मादक नैन नोर केर नपना एहि जीवन मे
अछि केॅ कतऽ श्रृंगार सजाओत्,
आश लाश पर कफनक झपना एहि जीवन मे
दुनियाॅ हमर एकातक गहवर,
भेल जिअत मुरूतक स्थपना एहि जीवन मे
दीप वारि अहाॅ द्वारि जड़यलहुॅ,
घऽर हम लोकक अगितपना एहि जीवन मे
गजल
अहॅक लेल रंजन, हमर भेल गंजन
केहेन खेल ई, रक्त सॅ हस्त मंजन
तरल नेह पर मात्र दुःखक सियाही,
जड़ल देह हम्मर अहॅक आॅखि अंजन
रचल गेल छल जे, सुखक लोक सुन्दर
चलल अछि प्रलय लऽ तकर सुधिप्रभंजन
मृतक हम, अहाॅ छी सुधा स्वर्ग लोकक
अहॅक लेल यौवन हमर गेल जीवन
Thursday, 21 October 2010
गजल
कोनो वस्तु जखन हेड़ा जाइत छैक वा नष्ट भए जाइत छैक तकरा बादे ओकर महत्व बुझबा मे अबैत छैक। से साँचे।आइ सँ आठ-नए बर्ख पहिने जहिआ हम अपन परिवार, समाज, घर-आगँन के क्षणिक आवेश मे बिसरि अनचिन्हार बनि गेल रही तहिआ इ नीक लगैत रहए मुदा आब जखन की हमर आँगनक जेठ भौजी एहि बर्खक कलश-स्थापन सँ किछुए समय पू्र्व भगवतीक शरण मे चल गेलीह, हमरा लगैए
जे वास्तव मे हम अनचिन्हारे रहि गेलहुँ। हम केकरो चिन्हिए की नहि चिन्हिए मुदा जे-जे हमरा चिन्हैए से हमर संग छोड़बाक मोन बना
लेने अछि तकर अनुभव आब हमरा होइए। मुदा अनुभव भेनहे की हएत।समय पर केकरो वश नहि छैक। मुदा समय के फाड़ि भौजीक जे असीरबाद हमरा लग अछि ताही बले हम एतए हुनक आखर-तर्पण करबाक लेल आएल छी। प्रस्तुत अछि शब्द-श्रद्दांजलिक किछु ठोप बुन्न--------------------------------------------------
सभ बिसरलहुँ मुदा नाम अहाँक इयाद अछि
सच मानू जिनगी हमर आबाद अछि
हमर सभ किछु बस अँहिक देल थिक
नोर बनल चरणामृत हँसी परसाद अछि
भोगि लेब सभ तरहँक सुख पाइ सँ
अँहाक आँचर बिनु सभ बरबाद अछि
भनहि सभ बनि जाएत दुश्मन हमर
अनचिन्हार लग अँहिक असीरबाद अछि
Friday, 15 October 2010
गजल
दर्दक गीत गबैए अनचिन्हार
टूटल करेज जोड़ैए अनचिन्हार
नहि भेटैत छथि ओ हमरा
सपने मे देह छुबैए अनचिन्हार
महँगाइ अनुरूपे आमदनी नहि
हरिश्चन्द्र बनि रोहित बेचैए अनचिन्हार
जहिआ सँ हुनका देखलहुँ हम
सपना देखि करोट फेरैए अनचिन्हार
मीलि गेलै जखन ठोर सँ ठोर
प्रेमक संसार मे घुमैए अनचिन्हार
Wednesday, 6 October 2010
गजल
प्रस्तुत अछि अरविन्द ठाकुरक गजल
साभार विदेह
जनहित के एहि बजट मे एखन वित्तीय-क्षति अनुमाने पर अछि
हमरा एना किऐ लगैछ जे संकट हमर प्राणे पर अछि
अयोध्या मे रामलला लेल किऐ पड़ल बूइयाँ के संकट
भू-अर्जन के अखिल भारतीय भार जखन हनुमाने पर अछि
सगर देश के सभ इनार मे बैमानी के भांग घोरायल
बनखांट मे बैमानी के जांच-भार बैमाने पर अछि
लूटि-कूटिकए, भीख मांगिकए पेट भरैए लोक, तखन
संविधान केँ आत्मघात सँ तोड़ैक दोष किसाने पर अछि
मार्क्स आर एंजेल्स केँ पीयल, घंटल लाल-किताब मुदा
मोनक कोनो अन्तर्तम मे बस भरोस भगवाने पर अछि
गजल कहैत “अरबिन” जेना हम परकाया-प्रवेश केलहुँ
ने निज के अछि बोध, ने अपन चित आ अकिल ठेकाने पर अछि
Monday, 4 October 2010
गजल
Sunday, 3 October 2010
गजल
हिय सिहकै जखन वहै लोचन तखन नोर पोछलहुॅ लपेटि हम अहॅक ऑचर।।
कोना अयलहुॅ खलक ? मोन नहि अछि कथा, पवित्र पट सॅ सटल देह भागल व्यथा।
सिनेह निश्छल अनमोल प्रथम सुनलहुॅ मातृबोल, मोह ममताक आन के‘ करत परतर?
दंत दुग्धक उगल, नीर पेट सॅ वहल, देह लुत्ती भरल कंठ सरिता सुखल।
जी करै छल विसविस तालु अतुल टिसटिस, मुॅह मे लऽ चिवयलहुॅ अहॅक ऑचर।
नेना वयसक अवसान ताक‘ चललहुॅ हम ज्ञान, कएलहुॅ गणना अशुद्ध गुरू फोड़ि देलनि कान।
सिलेट वाट पर पटकि मॉक कोर मे सटकि, तीतल कमलाक धार सॅ अहॅक ऑचर।
देखि पॉचमक फल मातृदीक्षा सफल, भाल तिरपित मुदा ! उर तृष्णा भरल।
गेलहुॅ कत‘ हे अम्बे कत‘ गेल ऑचर, ताकि रहलहुॅ हम ऑगन सॅ पिपरक तर।
गजल
श्याम होइछ परक प्रेम अधलाह हे,
तेॅ बिसरि जाह हमरा बिसरि जाह हे ।
दीप बुझि रूप केॅ जुनि हृदय मे धरह,मोहवाती जरा तेल नेहक भरह ।
कऽ देतऽ जिन्दगी केॅ ई सुड्डाह हे,तेॅ बिसरि जाह हमरा विसरि जाह हे ।
हऽम मधुबन मे साॅझक पहिल तारिका,तोॅ फराके बनावह अपन द्वारिका ।
उठि रहल अछि अनेरेक अफवाह हे,
हम विमल राश केर खास संयोजिका,छी प्रवल गोप केर प्रेयसी गोपिका,
घाट सॅ खुलि चुकल अछि हमर नाह हे,
मोन मे उत्तरी सागरक जल भरह,लाख चुचुकारी बर्फक महल मे धरह,
हम तहू ठाम बरबानलक धाह हे,
गजल
स्वप्न सुन्दरि अहाॅ जीवनक सहचरी ।
निन्न मे आउ अहिना घड़ी दू घड़ी ।।
भोग भोगल जते जे बनल कल्पना,आब भऽ गेल अछि अन्तरक अनमना,
हऽम मानव अहाॅ देव लोकक परी ।
मात्र उत्तापदायी बसंती छटा,आब संतापदायी अषाढ़ी घटा,
काॅट लागनि सुखायल गुलाबी छड़ी ।
रूप अमरित पिया कऽ अमर जे केलहुॅ,विक्ख विरहक खोआ फेर की कऽ देलहुॅ ?
घऽर मे जिन्दगी गऽर मरनक कड़ी ।
वेर वेरूक अहॅक फेर अभयागतम्,अछि सदा सर्वदा हार्दिक स्वागतम्,
कप्प चाहक दुहू नैन मन तस्तरी ।
गजल
आशवर शीघ्र श्रावण मे औता पिया,
प्यास पर नीर पावन बहौता पिया ।।
देखि हुनका सुखक मारि सहि ने सकब,खसि पड़ब द्वारि पर ठाढ़ रहि ने सकब,
पाशतर थीर छाती लगौता पिया,प्यास पर नीर पावन बहौता पिया ।।
भऽ उमंगित बहत आड़नक बात ई,उल्लसित भऽ रहत चाननक गात ई,
पाततर पिक बनल स्वर सुनौता पिया,प्यास पर नीर पावन बहौता पिया ।।
मन उमड़ि गेल बनि गेल यमुना नदी,तन सिहरि गेल जहिना कदंबक कली,
श्वास पर धीर बंसुरी बजौता पिया,प्यास पर नीर पावन बहौता पिया ।।
Friday, 1 October 2010
गजल
कोन एहन त्रुटि भ' गेल हमरा अहाँ जकर गीरह बन्हने छी
ककरो कोनो समाद तं नहिएँ चिट्ठी - पत्री बंद केने छी
सबटा युगसंभव मानय मोन बज़ार कें हमहूँ चिन्हने छी
ककर स्नेह आ कोन समर्पणक एहि युग मे निष्ठा धेने छी
करी हिसाब तं की हासिल यौ ह्रदय अहाँ जे पओने छी
सब अभाव-अभियोग कात मे मन जांति सब अनठेने छी
भरि संसार बस्तुएक बाज़ार किछुए मुदा हमहूँ किनने छी
अपनो बस्ती ओहने शो-रूम किछु ने किछु अहूँ सजने छी
दाम पास नहिं रहल आब तं पुरने सबटा अंगेजने छी
मानल आहाँ बहुत देलौन्हें किछु तं हम कहियो देने छी
यैह नियति तं यैह हो सही अहांक देल सबटा धेऩे छी
कहाँ एलनि गुंजन कें गन' अहूं तं भरिसक्के गनने छी.


text:
गजल@प्रभात राय भट्ट
गजलफुलक डाएरह सुखल सुखल फुल अछी मुर्झाएल
वितल वसंत आएल पतझर देख पंछी पड़ाएल
भोग विलासक अभिलाषी प्राणी तोहर नै कुनु ठेगाना
आई एतय काल्हि जएबे जतय फुल अछी रसाएल
अपने सुख में आन्हर प्राणी की जाने ओ आनक दुःख
दुःख सुख कें संगी प्रीतम दुःख में छोड़ी अछी पड़ाएल
कांटक गाछ पर खीलल अछी मनमोहक कुमुदिनी
कांट बिच रहितो कुमुदनी सदिखन अछी मुश्काएल
बुझल नहीं पियास जकर अछी स्वार्थी महत्वकांक्षा
होएत अछी तृप्त जे प्रेम में सदिखन अछी गुहाएल
अबिते रहैत छैक जीवन में अनेको उताड चढ़ाव
सुख में संग दुःख में प्रीतम किएक अछी पड़ाएल
...........वर्ण-२१...................
रचनाकार:-प्रभात राय भ


text:
पटना । बिहार मे कईटा पैघ परियोजना तैयार अछि, मुदा ओकर लोकार्पण प्रधानमंत्री क समय अभाव क कारण नहि भ पाबि रहल अछि। सूत्रक कहब अछि जे प्रधानमंत्री मनमोहन सिंह एहि मासक अंत बा अगिला मासक शुरू मे बिहार आबि सकैत छथि, मुदा वर्तमान राजनीतिक घटनाक्रम कए देखैत इ आगू-पाछु भ सकैत अछि। जहां धरि तैयार परियोजनाक सवाल अछि त एहि मे नीतीश आ लालू दूनू क शुरू कैल परियोजना शामिल अछि, एहन मे कांग्रेस लेल इ राजनीतिक रूप स काफी महत्वपूर्ण अछि जे तैयार परियोजना पर कोना अपन छाप ठोकल जाए। जानकारक कहब अछि जे नीतीश कुमार क रेलमंत्रीत्व काल मे शुरू भेल हरनौत रेल डिब्बा कारखाना बनि कए तैयार अछि आ लोकार्पणक बाट ताकि रहल अछि। एहिना लालू प्रसाद क रेलमंत्रीत्व काल मे शुरू भेल छपरा रेल चक्का कारखाना सेहो उत्पादन लेल तैयार अछि। एहि दूनू कारखाना मे एखन प्रयोगात्मक उत्पादन भ रहल अछि। एहिना एनटीपीसी क बाढ़ थर्मल क पहिल यूनिट सेहो लगभग तैयार अछि आ एहि माह क अंत तक एहि ठाम स उत्पादन शुरू भ सकैत अछि। एहि परियोजना कए लोकार्पण सेहो प्रधानमंत्री क सकैत छथि। सूत्रक कहब अछि जे प्रधानमंत्री अगर एहि तीनटा पैघ कारखाना कए लोकार्पण करबा लेल बिहार एताह त किछु आर छोट-पैघ परियोजना अछि जेकर ओहि लगा लोकार्पण भ सकैत अछि, जाहि में किछु रेलवे क नव लाइन आ आमान परिवर्तन क परियोजना शामिल अछि। एनटीपीसी संग बिहार सरकारक संयुक्त प्रयास स ठीक भ रहल कांटी थर्मल सेहो अगिला मास उत्पादन शुरू करत। एहन मे उम्मीद कैल जा रहल अछि जे एकर लोकार्पण सेहो प्रधानमंत्री क हाथ स भ सकैत अछि। चुनाव स पूर्व नीतीश आ लालू क संगहि पूरा बिहार एहि परियोजना सबहक लोकार्पण क बाट ताकि रहल अछि, मुदा सवाल अछि जे प्रधानमंत्री कहिया बिहार लेल समय निकालैत छथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
डीएम द्वारा स्कूल सभ म' शैक्षणिक माहौल तैयार करबाक, प्रतिभावान छात्र-छात्रा सभ केँ आगू आनब आर हुनका सभ केँ ससमय समुचित मार्गदर्शन उपलब्ध करेबाक उद्देश्य सँ महोत्सव के अवसर पर महिषी म' सरकारी विद्यालय सभ म' अध्ययनरत छात्र- छा़त्रा सभक लेल क्विज एवं लिखित परीक्षा आयोजित करबाक बात कहल गेल। एहि प्रतियोगिता म' वर्ग 6 से 10 तक के पाठ्यक्रम केर आधार पर विज्ञान, सामाजिक-विज्ञान एवं सामान्य ज्ञान के वस्तुनिष्ठ प्रश्न पुछल जायत। जिलाधिकारी सभ प्रखंडक शिक्षा पदाधिकारि सभ क' विषयवार एक- एक सौ वस्तुनिष्ठ प्रश्नावली 16 सितम्बर तक अनिवार्य रुप सँ उपलब्ध करेबाक निर्देश देलन्हि।
क्विज प्रतियोगिता लेल आयोजित बैसार म' डीआईओ एनएन मिश्रा प्रश्न पत्र तैयार करबाक आर क्विज केँ विभिन्न नियम के बारे म' विस्तार सँ जानकारी देलन्हि। डीएम अप्पन स्कूली जीवनक अनुभव सभ सँ सांझा करैत कहला कि स्कूल म' अनुभवी शिक्षक व अप्पन वरिष्ठ संगी सभक संपर्क म' रहीकेँ बुलंदि तक पहुँचल जे सकैत अछि। आगा ओ प्रखंड स्तर पर बच्चा सभक चयन करि 26 सितम्बर तक सूची उपलब्ध करेबाक निर्देश सभ बीईओ क' देलन्हि।
उग्रतारा महोत्सव म' सभ प्रखंड सँ चयनित अंडर 17 बरख के छात्र/छात्रा सभक टीम हेतु कबड्डी आर वॉलीबाल प्रतियोगिता केर आयोजन सेहो कराओल जायत संगहि एथलेटिक्स के तहत 100 मीटर दौड़ आयोजित कायल जायत। बैसार म' वरीय उपसमाहर्ता भीम प्रसाद, डीपीआरओ बिन्दुसार मंडल एवं शिक्षा विभाग के अधिकारी गण उपस्थित छलाह।
एकरो पढ़ी : ऐतिहासिक 'श्री उग्रतारा महोत्सव' एहि बरख 2 अक्तूबर सेँ 4 अक्तूबर धरी मनाओल जायत


text:
अषाढ २ गते,च्याम्पियन्स ट्रफि क्रिकेटके उपाधिके लेल भारत आ पाकिस्तान खेललागअछि । बंगलादेशके ९ विकेटसँ हरबति भारत पाकिस्तानसाथे फाइनल पक्का कएनेअछि ।
बंगलादेश देने २ सय ६५ रनके लक्ष्य भारत ४० ओभर १ बलमे एक विकेटके नोक्सानीपर भेट्टोनेअछि । भारतके जिताब रोहित शर्मा १ सय २९ बलमे अविजित १ सय २३ आ विराट कोहली ७८ बलमे अविजित ९६ रन बनौलनि । शिखर धवन ३४ बलमे ४६ रन बनौलनि । बंगलादेशके मसरफि मोरताजा एक विकेट लेलनि ।
टस हार्लाकऽबाद पहिल ब्याटिङ कएने बंगलादेश ५० ओभरमे ७ विकेटके नोक्सानीपर २ सय ६४ रन बनौनेछल । बंगलादेशके तमिम इकवालके ८२ बलमे ७० रन, मुस्फिकुर रहिमके ८५ बलमे ६१ रन, मसरफि मोरताजा २५ बलमे ३० रन बनौलनि । भारतक भुवनेश्वर कुमार, जसप्रित बुम्राह आ केदार जादव दु दु के साथे रविन्द्र जडेजा एक विकेट लेलनि । भारत आ पाकिस्तानबिचके फाइनल खेल रबिदिन ह्यात ।
च्याम्पियन्स ट्रफि क्रिकेटके फाइनलमे भारत पाकिस्तान, बंगलादेश ९ विकेटसँ पराजित0
अषाढ २ गते,च्याम्पियन्स ट्रफि क्रिकेटके उपाधिके लेल भारत आ पाकिस्तान खेललागअछि । बंगलादेशके ९ विकेटसँ हरबति भारत पाकिस्तानसाथे फाइनल पक्का कएनेअछि ।


text:
अभिषेक रंजन
बेशक तिरहुत मे शौचालयक क घोर अभाव अछि। मुदा तिरहुत सरकार क समाधि क संगहि जतय शहीद खुदीराम बोस कए फांसी देल गेल छल ओतहु झाडालय(शौचालय) बना देल गेल। सरकार कए एहि स उपयुक्त स्थान भरि तिरहुत मे शौचालय बनेबा लेल नहि भेटल। हिंदी मे एकटा गीत अछि- “शहीदों के चिताओं पर लगेंगे हर बरस मेले, वतन पर मिटने वालों का यही बाकी निशां होगा!” मुदा अफ़सोस, तिरहुत मे एहन चिता शौचालय लेल उपयुक्त भूमि मानल जाइत अछि। हालत इ अछि जे फांसी क बाद शहीद खुदीराम बोस कए मुजफ्फरपुर क बर्निंगघाट पर अंतिम संस्कार कैल गेल छल, मुदा ओ स्थल पर शौचालय बना देल गेल। एहिना किंग्सफोर्ड कए जाहि स्थल पर बम मारल गेल छल ओ स्थल पर मुर्गा दुकान खुलल अछि। इ शहीद क प्रति घोर अपमान आओर अपराध अछि। जाहि खुदीराम बोस कए बंगाल क किताब मे आतंकी कहबा पर देशभर मे बवाल मचि जाएत अछि, ओहि व्यक्ति क शहादत स्थल पर एकटा शर्मनाक खामोशी देखा रहल अछि। 2015 मे इ देखब जे आखिर बिहार सरकार एकर सुधि लैत अछि बा नहि। इ सेहो देखब जे शहीद क चिता पर शौचालय क जगह स्मारक बनेबाक अभिलाषा पूरा करबा मे केंद्र सरकार कोनो पहल करैत अछि बा नहि? ज्यों हम सब मिलि कए प्रयास करि त अमर शहीद खुदीराम बोस क एहि चिता स्थली कए ना खाली सम्मान लौटा सकब, सही अर्थ मे इ एकटा शहीद क शहादत क प्रति हमर सबहक श्रद्धांजलि होएत।
ज्ञात हुए जे खुदीराम बोस सबस कम बैस मे फांसी क सजा पाउनिहार छलाह आ हुनकर चिता स्थल सेहो ओतहि अछि। आइ नहि त खुदीराम बोस क चिता स्थल पर कोनो निशान बचल, नहिये हरेक साल कोनो मेला लगैत अछि। हकीक़त त इ अछि जे लगभग 18 साल क उम्र मे हँसैत हँसैत फांसी क फंदा कए चूमनिहार अमर शहीद खुदीराम बोस क चिता स्थली पर शौचालय बनल अछि। शहादत भूमि पर शौचालय क गप सुनि कए केकरो आश्चर्य होएत! कतेक लाज क गप अछि जे एकटा शहीद क शहादत कए सम्मान क बदला ओहि ठाम शौचालय बना देल गेल। दस्तावेज कहैत अछि जे 11 अगस्त, 1908 कए एहि वीर क्रांतिकारी कए फांसी पर चढ़ा देल गेल आ ओतहि हिनकर समाधि बना देल गेल। गंडक नदी क तट पर बसल सोडा गोदाम चौक, चंदवारा नाम स प्रसिद्ध इ जगह मुजफ्फरपुर स्थित केंद्रीय कारागार स करीब दू किलोमीटर क दायरा मे अछि, जतय शहीद खुदीराम बोस कए फांसी देल गेल छल। इ जगह क पुष्टि ऐतिहासिक दस्तावेज सेहो करैत अछि। बनारस स छपल विख्यात साप्ताहिक समाचार-पत्र “भारत जीवन” क 17 अगस्त, 1908 क अंक मे प्रकाशित समाचार स सेहो एकर पुष्टि होइत अछि। (संदर्भ : स्वतंत्रता संग्राम के आंदोलन, लेखक महेश शर्मा)
सांझखन भ जाइत अछि स्थल मदिरालय :
स्थानीय मीडिया रिपोर्ट क मानल जाए त सांझ हेबाक साथे एतय शराबी का जमघट लागनाय शुरू भए जाएत अछि । खुलेआम शराब बेचल-कीनल जाएत अछि । खुदीराम बोस स जुड़ल स्थल क बारे मे ऐहन गप सुनिकए ककरो मोन व्यथित भए सकैत अछि। एहन गप नहि अछि जे स्थानीय लोग कए एहि स्थलक भान नहि अछि। किछु त शौचालय निर्माण स तमसालय छथि, मुदा वंचित तबका क लोगक एहि इलाका मे एहि काज कए रोकबाक कियो हिमाकत नहि क पाबि रहल छल। ओना 11 अगस्त कए शहीद क पुण्यतिथि क पूर्वसंध्या पर किछु अज्ञात युवा एहि शौचालय कए तोडबाक प्रयास केने छलाह, जेकर मलबा अखनो धरि ओहिना ओतय पड़ल अछि। गप एकदम साफ अछि, सघन आबादी बला एहि क्षेत्र मे शौचालय क ढ़ांचा तोड़बाक एहि घटना कए स्थानीय लोगक समर्थन प्राप्त रहल होएत। शौचालय टूटबा स कतहू न कतहू नुकसान त स्थानीय लोगक भेल मुदा तखनो ओ इ घटना स बहुत खुश देखा रहल छलाह। आब ओ चाहैत छथि जे शहीद क स्मारक जल्द स जल्द बनि जाये।
समाधिक प्रति निगम रहल उदासीन
नगर आयुक्त क मानल जाय त इ स्थल विवादित अछि आ न्यायालय मे विचाराधीन सेहो। जा धरि हमरा ज़मीन नहि भेटत, ता धरि हम किछु नहि क सकब। मुजफ्फरपुर क नगर आयुक्त कहैत छथि जे “शौचालय आब नहि अछि। ओ तोडि देल गेल अछि। हम शौचालय नहि बनवेने छी, नहिये तोड़ने छी। कोनो एनजीओ क मदद स शौचालय बनाउल गेल छल। जतय तक ज़मीन क गप अछि 1932 मे निगम ओ जमीन कए कीनलक अछि। जाहि पर कियो आर अधिकार जमा रहल अछि आओर कोर्ट मे मोक़दमा चलि रहल अछि । अखन प्रस्ताव हमरा लग आयल अछि जे ओ जगह क नापी करा कए कोर्ट से ज़मीन वापस ल कए स्मारक बनओल जाये। कोर्ट स मुक़दमा जीत कए जखन हमर कब्ज़ा मे ज़मीन वापस आबि जाएत त निश्चित रूप स हम ओतय स्मारक बनाएब। जाहिर गप अछि जे वर्तमान स्थिति मे नगर निगम एहि ठाम किछु करबाक इच्छा नहि रखैत अछि, चाहे ओतए किछु कियो बना सकैत अछि।
विधानसभा मे सेहो उठल मामला
दुर्भाग्यवश बिहार सरकार सेहो एहि मामला मे खामोश अछि। निर्दलीय विधायक किशोर कुमार अमर सेनानी शहीद खुदीराम बोस स जुडल स्थल क बदहाली का मामला 5 मार्च, 2011 कए विधानसभा मे शून्य काल क दौरान उठौलथि, जाहि मे सरकार स ओ स्थल कए राष्ट्रीय स्मारक क रूप मे विकसित करबाक मांग केलथि। तखन विधानसभा मे किशोर कुमार कहने छथि जे “फांसी क बाद शहीद खुदीराम बोस कए मुजफ्फरपुर क बर्निंगघाट पर अंतिम संस्कार कैल गेल छल, मुदा ओ स्थल पर शौचालय बना देल गेल। एहिना किंग्सफोर्ड कए जाहि स्थल पर बम मारल गेल छल ओ स्थल पर मुर्गा दुकान खुलल अछि। इ शहीद क प्रति घोर अपमान आओर अपराध अछि। मुदा स्थिति मे सुधार नहि भेल।
चिता स्थल कए संवारबाक पहल
किछु स्थानीय लोग शहीद खुदीराम बोस क चिता भूमि क सौन्दर्यीकरण का बीड़ा उठेने छथि। हस्ताक्षर अभियान, मशाल जुलूस जेहन कार्यक्रम क माध्यम स एहि जगह कए सरकारी पहचान दिएबा मे लागल छथि। एहि काज मे हुनका कई टा संगठन क सहयोग सेहो भेट रहल अछि। समिति स जुड़ल लोक शहीद खुदीराम बोस स्मृति स्मारक बनेबा लेल, पर्यटन क दृष्टि स एकर विकास करबा लेल आ चिता स्थल लग खाली पड़ल भूमि पर सुंदर वा भव्य पार्क बनेबाक संगहि मोहल्ला क नामकरण शहीद खुदीराम बोस नगर करबाक मांग सरकार आ स्थानीय जन प्रतिनिधि स करि रहल छथि। मुदा सरकार हिनकर सबहक कोनो मांग पर कोनो विशेष कार्रवाई नहि केलक अछि। समिति क संयोजक आओर चिता स्थल पर स्मारक बनेबाक लेल संघर्षरत शशिरंजन ओहि चंद लोक मे स छथि, जे लगातार सक्रिय छथि। एहि मसला पर श्री रंजन सोझ जबाब दैत कहैत अछि, “जा धरि इ जगह क जीर्णोद्धार नहि होएत, हमर संघर्ष जारी रहत।” हालहि मे जखन ओ स्थानीय भाजपा सांसद अजय निषाद क संज्ञान मे इ गप आनलाह त ओ नहि खाली चिता स्थल पर अपने जा कए जायजा लेलथि, बल्कि एहि स्थल क पुनर्निर्माण लेल अपन सांसद निधि कोष स 20 लाख टका देबाक घोषणा सेहो केलथि। स्वयं सांसद एहि गपक पुष्टि केलथि अछि।
बस एक दिन राति मे खुलैत अछि काल कोठरी
3 दिसंबर, 1889 क जनमल खुदीराम कए चिता स्थल क एहन दुर्दशा देखि अफ़सोस भेल होएत! बिहार सरकार हुनकर शहादत स्थल कए सेहो जेल क एकटा काल-कोठरी तक मे समेट देलक, जतय लोग आम दिन मे नहि जा सकैत अछि। मुजफ्फरपुर जेल क जाहि कोठरी मे खुदीराम बोस कए राखल गेल छल, ओ साल मे खाली एक दिन हुनकर शहादत दिवस क मौके पर खोलल जाएत अछि । सेहो राति कए। आखिर एकटा क्रांतिकारी क शहादत से जुड़ल स्थल कए आमजन लेल खोलबा मे की परेशानी अछि! ज्यों इ सुरक्षा कारण स अछि, त्यों पर्याप्त सुरक्षा जांच घेरा क इच्छुक दर्शनार्थी क लेल जगह खोलल जा सकैत अछि।
के छलथि खुदीराम बोस
अमर शहीद खुदीराम बोस क जन्म 3 दिसंबर 1889 को पश्चिम बंगाल क मिदनापुर में त्रैलोक्यनाथ बोस क घर भेल छल। देश कए आजाद करेबा क हुनकर ऐहन लगन छल कि ओ नौवीं कक्षा क बाद पढ़ाई छोड़ि देलथि आओर स्वदेशी आंदोलन मे कूदी पड़लाह। एहि क बाद ओ रिवोल्यूशनरी पार्टी क सदस्य बनल आओर वंदेमातरम् पंफलेट वितरित करबा मे महत्वपूर्ण भूमिका निभौलथि। 1905 में बंगाल विभाजन क विरोध मे चलाओल गेल आंदोलन मे सेहो ओ बढ़ि-चढ़िकए भाग लेलथि। इतिहासवेत्ता मालती मलिक क अनुसार 28 फरवरी 1906 कए खुदीराम बोस गिरफ्तार कए लेल गेल । मुदा ओ कैद से भागि गेलथि। लगभग दू महीना क बाद अप्रैल मे ओ फेर से पकड़ल गेल । 16 मई 1906 कए हुनका रिहा करि देल गेल । 6 दिसंबर 1907 कए खुदीराम नारायगढ़ रेलवे स्टेशन पर बंगाल क गवर्नर क विशेष ट्रेन पर हमला केलथि मुदा गवर्नर बचि गेल। सन 1908 मे ओ दू टा अंग्रेज अधिकारी वाट्सन और पैम्फायल्ट फुलर पर बम से हमला केलथि मुदा ओ बचि गेल। खुदीराम बोस मुजफ्फरपुर क सेशन जज से बेहद नाराज छल कियाकि ओ बंगाल क कैकटा देशभक्त क सजा सुनौलथि छल। ओ अपन साथी प्रफुल्लचंद चाकी क संग मिलिकए सेशन जज किंग्सफोर्ड से बदला लेबाक योजना बनोलथि। दूनू मुजफ्फरपुर आएल आओर 30 अप्रैल 1908 कए सेशन जज क गाड़ी पर बम फेंक देलथि, मुदा ओहि समय गाड़ी मे किंग्सफोर्ड क जगह हुनकर परिचित दू टा यूरोपीय महिला कैनेडी आओर हुनकर बेटी सवार छल। किंग्सफोर्ड क धोखा मे दूनू महिला मारल गेल, जाहि क खुदीराम आओर प्रफुल्ल चंद चाकी कए बेहद अफसोस भेल। अंग्रेज पुलिस हुनकर पांछा लागल आओर वैनी रेलवे स्टेशन पर हुनका घेर लेलक। अपना कए पुलिस स घिरल देखि प्रफुल्लचंद चाकी अपना आप कए गोली मारिकए शहादत द देलथि, जबकि खुदीराम पकड़ल गेलाह । 11 अगस्त 1908 कए हुनका मुजफ्फरपुर जेल में फाँसी दए देल गेल। ओहि हुनकर उम्र मात्र 18 साल, 8 महीना, 8 दिन छल। फांसी के बाद खुदीराम एतेक लोकप्रिय भए गेलाह जे बंगाल क जुलाहा हुनकर याद मे एकटा खास किस्म क धोती बुनय लागल। इतिहासवेत्ता शिरोल क अनुसार बंगाल क राष्ट्रवादी क लेल ओ वीर शहीद आ अनुकरणीय भ गेलाह। विद्यार्थी वा आन लोग शोक मनेलक। कई दिन तक स्कूल बंद रहल आओर नौजवान एहन धोती पहिरे लागल, जिनकर किनारी पर खुदीराम लिखल होएत छल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
काठमाडौं जिला
काठमाडौं जिल्ला (नेपालभाषामा:येँ जिल्ला) नेपालक राजधानी जिला छी । नेपाल अधिराज्यक मध्य पहाडी प्रदेशमा पूर्वमा साँगा भञ्ज्याङ, पश्चिममा वाडभञ्ज्याङ, उत्तरमा पाँचमाने भञ्ज्याङ आर दक्षिणमा फर्पिङ ४ भञ्ज्याङभित्र अवस्थित काठमाडौं उपत्यकाभित्र ३ जिला मधेय काठमाडौं एकटा छी । ई जिलाक पूर्वम भक्तपुर आर काभ्रेपलाञ्चोक, पश्चिममा धादिङ आर नुवाकोट, उत्तरम नुवाकोट आर सिन्धुपाल्चोक आर दक्षिणमा ललितपुर आर मकवानपुर जिला अवस्थित अछि ।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
महत्वपूर्ण स्थलसभ[सम्पादन करी]
किछ महत्वपूर्ण ठाम अहि प्रकार अछि


text:
-कमसँ कम पाँच गोटे मुइलाह, दू दर्जनसँ ऊपर घायल भेलाह।
-एक गोटे ठामे, तीन गोटे जनकपुर अस्पतालमे, आ एक गोटे काठमाण्डूमे जतऽ हवाइ जहाजसँ चिकित्सा लेल किछु गोटेकेँ लऽ जाएल गेल छल, मुइलाह।
-जनतांत्रिक तराइ मुक्ति मोर्चा द्वारा रामानन्द चौक, जनकपुरमे एकटा मोटरसाइकिल-बमक ई हमला संघमे मिथिला राज्य बनेबाक धरनापर कएल गेल। लगभग १५० गोटे धरनापर बैसल रहथि।
-मधेशी पार्टी सभ एक मधेशक मांग कऽ रहल अछि आ मिथिला राज्यक ऐ कारणसँ विरोध कऽ रहल अछि, जे ई मधेशी जनताकेँ तोड़बाक साजिश अछि।
मृतक-
मृतकमे रंजू झा, ३२ बर्ख- मिनाप (मिथिला नाट्यकला परिषद)क कलाकार, नाटक आ फिल्म अभिनेत्री; बिमल चरण, झगड़ू मण्डल आ सुरेश उपाध्याय छथि। एक गोटेक पहिचान नै भऽ सकल अछि।


text:
पटना। प्रतिभा ककरो मोहताज नहि होइत अछि। बस ओकरा ताकि कए तराशबाक जरूरत होइत अछि। चनपटिया (पश्चिम चंपारण) क काजल सेहो एहने मे स एकटा अछि। पेशा स किसान संजय कुमार गुप्ता क बेटी काजल महज दस वर्ष क आयु मे कैरम मे चारिटा नेशनल खिताब जीत कए मिसाल कायम केलथि अछि। तीन भाई-बहिन मे सबस छोट काजल क प्रतिभा क सम्मान साई पटियाला छात्रवृत्ति देकए केलक अछि। आब ओकरा राज्य सरकार स मदद क दरकार अछि।
-
Dhanyawad ehi patrika sau maithil sanskriti ke punarjagaran mei mithila samaj ke utthan karba lel
Comments are closed.


text:
> भेल स्मारिका विमोचन, जुटलाह कवि लोकनि
कलकत्ता: महानगरक उपनगरीय क्षेत्र रिषड़ा मे 15 अगस्त कें मिथिला नवचेतना समिति अपन छठम स्थापना दिवस मनओलक. एहि अवसर पर समिति दिस सं स्मारिकाक विमोचन सेहो भेल. संगहि कवि सम्मेलन केर आयोजन सेहो कएल जेल जाहि मे महानगरक कवि लोकनि भाग लेलनि.
गोसाओनिक गीत सं शुरू भेल कार्यक्रम केर उद्घाटन प्रसिद्ध समाजसेवी जुगल किशोर झा केलनि. पहिल सत्र मे गीत संगीतक संगहि विभिन्न विषयक विद्वान लोकनि अपन विचार रखलनि. प्रधान वक्ताक रूप मे वरिष्ठ साहित्यकार प्रफुल्ल कोलख्यान अपन वक्तव्य रखलनि त' समितिक अध्यक्ष शिवचन्द्र झा ओ अधिवक्ता ब्रजेश झा सेहो अपन बात रखलनि. एही सत्र मे साहित्यिक सामग्री सं परिपूर्ण स्मारिका केर विमोचन प्रफुल्ल कोलख्यान केलनि. संचालन रंजीत कुमार झा केलनि. दोसर सत्र मे काव्य गोष्ठीक आयोजित भेल जाहि मे बिनय भूषण, नबोनारायण मिश्र, राजीव रंजन मिश्र, उमाकांत झा बक्शी, भास्कर झा, चन्दन कुमार झा, मिथिलेश कुमार झा, विजय इस्सर, कामेश्वर झा कमल, अनमोल झा, अजय तिरहुतिया, आमोद कुमार झा, रंजीत कुमार झा ओ रूपेश त्योंथ अपन कविता पढलनि. सत्र केर संचालन प्रसिद्ध नाट्य निर्देशक गंगा झा केलनि. समस्त कार्यक्रम मे अरुण सिंह सहित समितिक सदस्य लोकनि बेस तत्पर देखल गेलाह.
(Report: मिथिमीडिया ब्यूरो)


text:
पटना : बिहार क 11टा शहर मे बिजली बनेबा लेल कचरा प्रोसेसिंग प्लांट लगेबाक निर्णय त बहुत पहिने लेल गेल छल, मुदा बिहार अरबन इन्फ्रास्ट्रक्चर डेवलपमेंट प्राइवेट लिमिटेड (बुडको) आब एकरा लेल इच्छुक एजेंसी स 30 अप्रैल तक एक्सप्रेशन आॅफ इंट्रेस्ट (इओआइ) क तहत आवेदन मंगलक अछि। मई मे एजेंसी चयन क प्रक्रिया पूरा क काज क आवंटन क देबाक उम्मीद अछि। जानकारी क अनुसार कचरा क उठाव आ एकटा निश्चित स्थान तक ओकरा पहुंचा देबाक जिम्मेवारी निगम प्रशासन लग होएत। ओहि निश्चित स्थान स प्लांट तक कचरा ल जेबाक जिम्मेवारी एजेंसी क होएत।
योजना क अनुसार पहिल चरण मे इ योजना राज्य 11टा निगम निगम क्षेत्र मे लागू होएत। बाद मे 42टा नगर परिषद आ 86टा नगर पंचायत मे सेहो पब्लिक-प्राइवेट-पार्टनरशिप (पीपीपी) मोड पर कचरा प्रोसेसिंग प्लांट लगाउल जाएत। योजनाक अनुसार कचरा स बनल बिजली क सप्लाइ सेहो ओहि शहर मे कैल जाएत, ताकि ओहि शहर बिजली समस्या कए दूर कैल जा सकए। एकर संगहि वैज्ञानिक तरीका स बर्बाद कचरा क उपचार कैल जाएत, ताकि कचरा प्रोसेसिंग प्लांट क आसपास रहनिहार कए कोनो प्रकारक परेशानी नहि हुअए।
राज्यक पहिल प्लांट पटना नगर निगम क्षेत्र मे लागत, किया त पटना शहर स निकलिरहल कचरा कए डंप करबा लेल बैरिया मे 72 एकड़ भूखंड क अधिग्रहण आठ वर्ष पहिने भ चुकल अछि। फिलहाल ओतहि कचरा डंप कैल जाइत अछि। मुदा कचरा क प्रोसेसिंग नहि कैल जा रहल अछि। एहि स आसपास रहनिहार लोकक जीवन मुश्किल भ गेल अछि। निगम प्रशासन कई साल पहिने एहि ठाम बिजली उत्पादन आ कंपोस्ट बनेबाक योजना बना लेने छल, जे एखन धरि मूर्तरूप ल लेलक अछि। आब विभागीय निर्देश क बाद बुडको प्लांट लगेबाक प्रक्रिया शुरू केलक अछि। एकर संगहि शेष नगर निगम मे भूमि अधिग्रहण कैल जा रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना । गांधी मैदान मे आयोजित ‘बिहार दिवस’ समारोह मे उमड़ल जनसैलाब मे उमंग आ जोश परवान पर रहल। अपना बिहार, बढ़ता बिहार क अहसास मे डूबल लोक जश्न क आनंद लेलथि। प्रदेश क गौरवशाली वैभव कए समेटने बिहार गौरव गान क आकर्षक झांकी स सांगीतिक समारोह क आगाज किछु एना भेल जे मंच क सामने बैसल मुख्यमंत्री नीतीश कुमार सेहो मंत्रमुग्ध भ गेला। समारोह मे सपरिवार आएल लोक स गांधी मैदान गुलजार रहल। विशेषकर, युवा मे त जोश आ उमंग देखले बनैत छल। किछु लोकक कहब छल जे पटना मे एना त बच्चे मे घुमैत रही खास कए दुर्गा पूजाक दौरान।
‘महका-महका सोंधी माटी का बिहार है’
समारोह म प्रसिद्ध साहित्यकार डॉ शांति जैन लिखित बिहार गौरव गान मे प्रदेश क इतिहास आ सांस्कृतिक वैभव कए खूबसूरत आ प्रेरक अंदाज मे पेश कैल गेल। जेकर बोल अछि-‘दिशा-दिशा मे लोक रंग का तार-तार है, महका-महका सोंधी माटी का बिहार है..।’ सीताराम सिंह क संगीत निर्देशन आ सोमा चक्रवर्ती क नृत्य संयोजन मे बिहार गौरव गान क प्रस्तुति मे कलाकार अपने शानदार लोकनृत्य शैली स दर्शक क दिल जीत लेलथि।
सूफी गायन मे सद्भाव क संदेश
सांगीतिक समारोह मे सूफी गायन क प्रस्तुति स साम्प्रदायिक सद्भाव क संदेश देल गेल। सूफी गायन क क्षेत्र मे राज्यक प्रतिभाशाली कलाकार राजू मिश्रा अपन साथी कलाकार क ंग अमीर खुसरो क कलाम आज रंग है, आज रंग है.. स केलथि। खासकए, प्रसिद्ध संगीतकार बृजबिहारी मिश्र क संगीत निर्देशन सेहो कर्णप्रिय रहल।
‘उठो सहेली, घूंघट खोलो, नया सबेरा आया है’
महिला कामाख्या द्वारा संचालित महिला शिक्षण केन्द्र, सीतामढ़ी, मुजफ्फरपुर आ गया क कस्तूरबा गांधी बालिका विद्यालय स चयनित 51 लड़की क टोली प्रेरक गीत- उठो सहेली, घूंघट खोलो, नया सबेरा आया है, सूर्य ने बांहें फैलाकर, हमको आज बुलाया है..। क शानदार झांकी पेश केलथि। एहि प्रेरणादायक गीत मे नारी सशक्तीकरण आ लड़की मे शिक्षा क प्रति बढ़ल रुचि क अलावा महिला क सर्वागीण विकास कए बड़ खूबसूरत अंदाज मे पेश कैल गेल
बच्चा सब पेश केलक-‘मैं बिहार हूंÓ
किलकारी संस्था क बच्चा सब श्रीकांत लिखित आ रविभूषण निर्देशित मैं बिहार हूं क नाट्य प्रस्तुति केलथि। सांस्कृतिक समारोह क संचालन डॉ सोनी, अश्विनी अभिषेक, कालेश्वर ओझा, अभिमन्यु प्रसाद मौर्य आ हृदय नारायण झा केलथि।
‘हमें गर्व है कि हम बिहारी हैं’
पटना गांधी मैदान मे बिहार दिवस पर आयोजित समारोह मे शहर क संग-संग दूरदराज क गाम स सेहो लोक अपन अतीत कए तकबा लेल पहुंचल। कतहु अशोक क काल क चर्चा भ रहल छल त कतहु मगध साम्राज्य पर बहस जारी छल। सांस्कृतिक कार्यक्रम क दौरान रहि-रहि कए गर्व से कहो हम बिहारी हैं क लोक नारा लगा रहल छल।


text:
विपक्षक भाषा बजैत किछु मीडिया देखेलक अपन ज्ञानक सबूत
बिहार मे जतय 11412 करोड़ क अनियमितता पर हंगामा मचल अछि, ओतहि उप्र में 33 हजार करोड़, मप्र मे 41 हजार करोड़, महाराष्ट्र मे 22 हजार करोड़ आ झारखंड मे 6 हजार करोड़ क अनियमितता पर अगर बिहार विपक्ष चुप अछि त एहन मीडिया सेहो चुप अछि।
जाहि रिपोर्ट क आधार पर किछु मीडिया नीतीश सरकार आ बिहारक सरकारी कर्मचारी कए बेइज्जत करबा मे लागल अछि ओहि रिपोर्ट आधार पर त देशक अन्य राज्य सहित केंद्र सरकार तक घेरा सकैत अछि। बिहार मे 11412 करोड़ क अनियमितता कए अगर विपक्षक भाषा मे किछु मीडिया घोटाला कहि आ लिख रहल अछि त इ संपादक आ संवाददाता दूनू क ज्ञान पर सवाल उठा रहल अछि। जाहि वित्तीय अनियमितता कए लकए एतबा बवाल मचल अछि, दरअसल ओ कोनो घोटाला नहि अछि, केवल बिहार क अफसरशाही क लापरवाही अछि, सेहो किछु आन पैघ राज्य स कम । कमालक गप इ अछि जे कांग्रेस आ राजद क पैघ नेता तक इ मानैत छथि जे एहि मामला मे कोनो दम नहि अछि आ नीतीश कोनाओ बिल क व्यवस्था कडी लेताह। सरकार लेल बिल इकठृठा करब कोनो भारी काज नहि अछि, हां कनि सतर्कता बरतब जरूरी अछि, नहि त चारा घोटाला जेका स्कूटर पर भैंस लदा जाइत। मुदा किछु मीडिया त एकरा चारा घोटाला एखने मानि लेलक आ जनता कए एकटा गलत जानकारी देलक।
सवाल उठैत अछि जे मीडिया एतबा सतही आ मूर्ख सन व्यवहार किया करैत अछि, केन्द्र आ अन्य राज्य मे सेहो एहन या एहि स पैध वित्तीय अनियमितता भ रहल अछि। बिहार मे जतय 11412 करोड़ क अनियमितता पर हंगामा मचल अछि, ओतहि उप्र में 33 हजार करोड़, मप्र मे 41 हजार करोड़, महाराष्ट्र मे 22 हजार करोड़ आ झारखंड मे 6 हजार करोड़ क अनियमितता पर अगर बिहार विपक्ष चुप अछि त एहन मीडिया सेहो चुप अछि। कहबाक अर्थ इ जे एहन मीडिया अपन दिस स किछु बुझबाक या कहबाक सामर्थ नहि रखैत अछि। सवाल अछि जे एकर संबंध मे बुझबा लेल संपादक या संवाददाता कोशिश तक नहि केलथि। भ सकैत अछि एहि राशि क एक-एक टका खर्च भेल हुए आ विकास क गति बढ़ेबा मे जुटल अफसरशाही खर्च राशि क बिल-वाउचर जुटेबा मे समय स जुटि नहि सकल हुए। एहन मे एकरा चारा घोटाला स पैघ घोटाला कोना कहि सकैत छी, जखन कि चारा घोटाला मे बिल गडबर छल, स्कूटर पर भैंस लादल गेल छल, नीतीश सरकार त एखन तक इ कहबे नहि केलथि अछि जे ओ माल कोनो आ कथि पर अनलथि। त फेर एकर तुलना चारा घोटाला स करबाक पाछू कोनो न कोनो पूर्वाग्रह त जरूर अछि। किया कि सरकारी काम काज स जुडल एकटा बच्चा सेहो इ बुझी सकैत अछि जे बेइमान स बेइमान सरकार सेहो सरकारी फंड क राशि बगैर खर्च केने अपन जेब मे रखबाक गलती नहि करत। बेइमानी करनिहार कम स कम बिल-वाउचर दुरुस्त रखैत अछि। योजना राशि क गबन नहि करैत। हां, बिल-बाउचर जुटेबा मे जरूर लापरवाही भ सकैत अछि किया कि ओकर दिमाग टारगेट पूरा करबा मे होइत अछि, बिल वाउचर ओकरा लेल सेकेंडरी जिम्मेदारी होइत अछि। एहन मे इ संभव अछि जे बिल नहीं तैया हुए, जेकरा तैयार करबा मे किछु समय लागि सकैत अछि। हां, बिल जमा केलाक बाद अगर कोनो चारा घोटाला सन उदाहरण सामने अबैत अछि त हम एकर तुलना ओकरा स कडी सकैत छी, मुदा एखन त रचना तक नहि भेल अछि त आलोचना कोना भ सकैत अछि।
एहि लेल विपक्ष आ मीडिया क आरोप स घेरायल सरकार एहि संकट मे तीन सूत्रीय रणनीति पर काज करि रहल अछि। पहिल त विपक्ष कए एहि प्रकार स भटका देलक जे मुदृदा वित्तीय अनियमितता स हुनकर व्यवहार पर केंद्रीत भ गेल। एहि मे सरकार काफी हद तक सफल रहल अछि। दोसर सीबीआई जांच क आदेश पर स्टे लेबा लेल कोशिश करब, किया कि नीतीश कए बुझल अछि जे सीबीआई क अर्थ अछि कांग्रेस ब्यूरो आफ इंवेस्टिगेशन। अगर सीबीआई जांच भेल त ओ सेहो लालू, मुलायम, शिबू आ मायावती जेकां कांग्रेस क इशारे पर नाचबा लेल मजबूर भ जेताह।
तेसर चरण जल्द स जल्द उक्त राशि क या कम स कम ओहि राशि क बिल-वाउचर जुटेबा लेबाक अछि जे हुनकर कार्यकाल मे खर्च भेल अछि। लालू क चिंता एहि ठाम अछि आ हंगामा सेहो एतबे लेल भ रहल अछि। लालू चाहैत छथि जे बिल पूरा समयक बनाउल जाए, अगर नीतीशक कार्यकालक बिल बनैत अछि त राबडी देवी क मुष्किल बढि सकैत अछि। बताउल जा रहल अछि जे नौ हजार करोड मे स लगभग 5 हजार करोड़ क हिसाब मिल गेल अछि। बाकी मिलेबा लेल कोर्ट किछु दिनक मोहलत अगर द दैत अछि आ सरकार सीबीआई जांच क आदेश पर रोक लगेबा मे सफल भ जाए। त पूरा मामला नीतीशक पक्ष मे आबि जाइत एहन मे मीडिया कए गंभीरता देखा इंतजार करबाक चाही जे सरकार केहन बिल जमा करैत अछि, वाउचर क जांच क बाद एक बेर फेर सरकार कए बेइमानी आ धोखाधड़ी क लेल जबावदेह ठहराउल जा सकैत अछि, जखन धरि एहि बिल-वाउचर कए ओके नहि करि देल जाइत अछि, तखन धरि सरकार कए बरी नहि कैल जा सकैत अछि, मुदा एकरा घोटाला सेहो कहब गलत अछि।


text:
मंगलदिन बिहार कैबिनेट के बैसार मे एहि बारे मे फैसला कएल गेल.
सरकार के कहनाए अछि जे बैल, गौरेया आओर पीपल संकट मे अछि. एकर संरक्षण जरूरी अछि.
सरकारक मुताबिक आईकाल्हि खेती मे ट्रैक्टर...ट्रॉली आओक थ्रेसर जैसन मशीन के इस्तेमाल
होए सं बैल के महत्व कम भेल जा रहल अछि. एहिना पेड़- पौधा...जंगल कम होए के कारण गौरेया सेहो कम भ रहल अछि.
बैल...गौरेया के अस्तित्व पर संकट आबि गेल अछि. एहि लेल एकरा बचानाए जरूरी भ गेल अछि. एहि क्रम मे राजकीय पशु आओर पक्षी बनला सं बैल आओर गौरेया के संरक्षण भ सकत.
गाम-घर मे पीपल के गाछ सेहो कम भेल जा रहल अछि. लोकक सांस्कृतिक...धार्मिक मान्यता सेहो जुड़ल अछि एहि सं. गाम-घर मे ब्रह्मस्थान मे पीपल केर गाछक पूजा सेहो होएत अछि.
एहि सभ के संग कैबिनेट के बैसार मे मधुबनी जिला के झंझारपुर ब्लॉक मे सुगरवे नदी पर पुल निर्माणक मंजूरी सेहो देल गेल.
संगे संग सिपाही आओर दरोगा के भर्ती मे महिला के 35 फीसदी रिजर्वेशन देबय के फैसला सेहो कएल गेल. ई रिजर्वेशन पहिने सं पिछड़ा वर्ग केर महिला के मिलय वाला 3 प्रतिशत आरक्षण के अलावा मिलत.